title: Karl Arvid Haldin

text: Haldinin vanhemmat olivat maanviljelijä Karl Gustav Haldin ja Maria Paro ja puoliso vuodesta 1926 Gerda Maria Pellas. Mustasaaren Voitbystä kotoisin ollut Haldin kävi Uudessakaarlepyyssä kristillisen kansanopiston. Hän rakensi itse kotonaan kuorma-auton alustalle umpikorisen auton ja alkoi liikennöidä sillä vuonna 1924 Vaasan ja Voitbyn välistä 15 kilometrin matkaa. Pian hän hankki toisenkin kuomullisen lava-auton Vaasan ja Pietarsaaren välille. Se ajoi noin 100 kilometriä pitkän reitin ensin kerran viikossa ja noin viidessä tunnissa. Jo 1925 siirryttiin kolmeen viikkovuoroon ja seuraavana vuonna Haldin aloitti päivittäisen liikennöinnin reitillä liikekumppaninsa Rosen kanssa. Yritys muutettiin osakeyhtiöksi 1928, samalla hankittiin uutta kalustoa, laajennettiin reittejä ja perustettiin uusia liiketoimintoja mukaan lukien teiden auraus- ja hiekoituspalvelut, kuorma-autokuljetukset, autokauppa, autokoulutoiminta, matkatoimisto ja auton korien valmistus tuotantoyhtiössä 1936-1978, joka yhdistettiin myöhemmin Haldin & Rose -yritykseen. Kotimaasta liikennöinti laajeni myöhemmin myös ulkomaan tilausmatkoihin. Haldin harrasti itsekin matkailua, mutta myös puutarhanhoitoa ja tuki lähetystyötä muun muassa Namibiassa. Perustamansa yrityksen johdossa hän toimi vuoteen 1966 saakka ja sitten vielä yrityksen hallituksessa. Perheyhtiötä johtaa nyt kolmas yrittäjäsukupolvi.


title: LexCorp

text: LexCorp (alun perin tyylitelty Lexcorp) on fiktiivinen yritys DC Comicsin sarjakuvissa. Yhtiön omistaja on Lex Luthor, Teräsmiehen arkkivihollinen. Sen ensimmäinen jatkumollinen esiintyminen oli John Byrnen sarjakuvassa "The Man of Steel".


title: LexCorp

text: Lex Luthor perusti LexCorpin toimimaan pääosin hänen rikollisimperiuminsa keulakuvana, mutta samalla myös symbolina ylemmyydestään Teräsmiestä kohtaan, koska Luthorille Teräsmiehen tuhoaminen on träkeämpää kuin hänen liiketoimensa (mikä on havainnollistettu hänen pyrittyään unohtamaan ryöstämällä Fort Knox). Luthorin tavoitteena on muuttaa LexCorpin operaatiot laillisiksi rikollisuudestsa vetäytymisen jälkeen, ja tulevaisuudessa se näytetään suuresti menestyneenä ei-rikollisena yrityksenä, mihin Teräsmieskin on tyytyväinen.


title: LexCorp

text: The CW Television Networkin televisiosarjassa "Smallville" esiintyy Luthor-yhtiö (), jota johti Lionel Luthor, Lex Luthorin isä, yhtiön perustamisesta murhatuomioonsa asti. Sen jälkeen, vuodesta 2007, Lex itse on johtanut sitä. LuthorCorp valmisti aluksi erilaisia lannoitteita, mutta on sen jälkeen siirtynyt biotekniikkaan. LuthorCorpin alue #3 on salainen maanalainen tutkimuslaboratorio jossa (mahdollisesti lainvastaisesti) tutkitaan elävien organismien geneettistä muokkausta erilaisten meteorikivien, kuten kryptoniitin avulla.


title: Transfluent

text: Transfluent on suomalainen teknologiayritys, joka kehittää lähes reaaliaikaiseen kielenkääntämiseen erikoistunutta palvelualustaa. Yritys on perustettu vuonna 2011 ja sen kotipaikka on Helsinki, mutta sillä on tytäryhtiö Kalifornian Sunnyvalessa. Se on myös yksi 2010-luvun tunnetuimpia suomalaisia kasvuyrityksiä.


title: Transfluent

text: Idea Transfluentiin syntyi, kun toimitusjohtaja Jani Penttinen asui Kiinassa. Hän ei osannut kiinaa, eivätkä paikalliset englantia, joten hän joutui elämään käännöspalveluiden avulla ja alkoi kaivata helpompaa kääntämistä. Kun Transfluentin käyttäjä tarvitsee esimerkiksi kiinankielisen käännöksen, hän saa sen Kiinassa olevalta kääntäjältä. Käyttäjän ladattua tai kirjoitettua haluamansa tekstin palveluun nopeimmin pyyntöön vastannut kääntäjä kääntää tekstin halutulle kielelle. Koska pyyntöjä voi tulla mihin vuorokauden aikaan tahansa, kääntäjät ovat motivoituneita valvomaan öisinkin, minkä ansioista isoimmista kielistä tehdään käännöksiä ympäri vuorokauden.


title: Transfluent

text: Vuonna 2012 Transfluent julkisti palvelun, jolla yritykset saivat kääntää Facebook-sivunsa sisällön yli 60 kielelle.


title: Transfluent

text: Suomessa palvelun myynti takkusi, joten Transfluent lähti hakemaan kasvua Kaliforniasta vuonna 2013. Muutto kannatti, sillä vuoden 2013 aikana Transfluentin myynti kasvoi peräti 900 prosenttia. Vuonna 2014 sillä oli yhtiön tiedotteen mukaan 50 000 kielenkääntäjän verkosto. Nämä hallitsivat yli 80 kielen kääntämisen ja toimivat lähes reaaliajassa ja kellon ympäri. Vuonna 2014 yritys keräsi miljoonan euron rahoituksen Tero Ojanperä omistamalta Vision+ -rahastolta sekä joukolta kansainvälisiä enkelisijoittajia. Palvelussa oli jo 100 000 kääntäjää.


title: Brett Kulak

text: Brett Kulak (s. 6. tammikuuta 1994) on kanadalainen jääkiekkoilija, joka pelaa Calgary Flamesin organisaatiossa. Hän on Flamesin neljännen kierroksen varaus .


title: Brett Kulak

text: Kulak pelasi neljä kautta juniorikiekkoa vuosina 2010–2014 WHL-joukkue Vancouver Giantsissa. Hän pelasi Giantsissa 216 peliä, joissa teki 35 maalia ja 93 syöttöpistettä. Calgary Flames varasi Kulakin neljännellä kierroksella 105. pelaajana . Kulak pelasi kausien 2012–2013 ja 2013–2014 päätteeksi molempina vuosina Calgaryn AHL-farmiseura Abbotsford Heatissa. Hän pelasi kausien päätteeksi neljä ja kuusi ottelua Heatissa.


title: Brett Kulak

text: 18. maaliskuuta 2014 Flames ja Kulak solmivat kolmivuotisen tulokassopimuksen. Kulak aloitti kauden 2014–2015 ECHL:ssä Colorado Eaglesissa ennen kuin nousi AHL:ään Adirondack Flamesiin. Hänet kutsuttiin myös NHL:n puolelle, jossa hän teki 11. huhtikuuta 2015 debyyttinsä Calgaryn paidassa joukkueen hävitessä kauden viimeisen runkosarjaottelunsa lukemin 5–1 Winnipeg Jetsille.


title: Erkki Pajari

text: Erkki Risto Olavi Pajari (5. heinäkuuta 1933 Sortavala – 8. lokakuuta 1993 Välimeri) oli suomalainen diplomaatti.


title: Erkki Pajari

text: Erkki Pajarin vanhemmat olivat eversti Risto Pajari ja Irja Elina Saukkonen. Pajari oli koulutukseltaan lainopin kandidaatti ja oli ulkoministeriön neuvotteleva virkamies 1979–1982 sekä suurlähettiläs Bogotássa 1982–1985, Algerissa 1985–1987, Tunisissa 1985–1987.


title: Fredrik Adlercreutz

text: Fredrik Thomas Adlercreutz (1793–1852), eversti, kreivi, oli Etelä-Amerikassa sotinut suomalaissyntyinen sotilas ja diplomaatti. Hän oli Kolumbian itsenäisyystaistelun sankareita.


title: Fredrik Adlercreutz

text: Joaquín Viloria de la Hoz on kirjoittanut Adlercreutzista kirjan "Federico Tomás Adlercreutz (1793-1852): Vicisitudes militares, económicas y sociales de un conde sueco en América", ja Rauli Virtanen on tehnyt vuonna 2009 televisioelokuvan "Sotilas rakastuu señoritaan" sarjaan "Hurjia suomalaisia".


title: Fredrik Adlercreutz

text: Adlercreutz oli Carl Johan Adlercreutzin poika.


title: Oulun Tilauslento

text: Oulun Tilauslento (ICAO: FNL on suomalainen tilaus- ja rahtiliikennettä operoiva lentoyhtiö. Yhtiö on rekisteröity kaupparekisteriin vuonna 1992 ja se toimii Lapin Tilauslennon ansiolentoluvan perusteella. Oulun tilauslento lennättää muun muassa Postin lähetykset Oulun ja Rovaniemen välillä sekä lentää Pohjois-Pohjanmaan sairaanhoitopiirin ambulanssilentoja. Yhtiön laivasto koostuu yhdestä Cessna F406 -potkuriturbiinikoneesta.


title: Louhelan koulu

text: Louhelan koulu on kansakouluna ja peruskoulun ala-asteena sekä erityiskouluna 1960-90-luvuilla toiminut koulu Joensuussa. Se valmistui Joensuun Länsikadulle syksyllä 1965. Oppilaita oli aluksi yli 700, ja koulua piti käydä aamu- ja iltavuoroissa.


title: Louhelan koulu

text: 1990-luvun alussa Louhelan koulupiirin eli Joensuun eteläisen keskustan oppilaat siirtyivät Joensuun normaalikouluun ja Kanervalan kouluun. Normaalikoululla oli etuoikeus oppilaiden ottoon, sillä se on harjoittelukoulu. Louhelan koulussa oli myös cp-vammaisten ja kuulovammaisten koulut. Koulutyö päättyi 1990-luvun aikana.


title: Louhelan koulu

text: Kun koululuokat tyhjenivät oppilaista, tiloja sai muun muassa Pohjois-Karjalan tanssiopisto, joka aloitti siellä toimintansa vuonna 1992. Joensuun Tiedepuisto aloitti pihasiivessä vuonna 1990. Tiedepuisto laajeni vähitellen, vanhan koulun päälle rakennettiin laajennuksia ja nyt koko koulun tontti on Tiedepuistoa.


title: Emil Palander

text: Emil Woldemar Palander (1860–1933) oli suomalainen Venäjän armeijan kenraalimajuri. Hän oli Venäjällä rykmentin- ja prikaatinkomentaja vuosina 1907–1914 ja sotilastehtävissä Kaukasiassa 1916.


title: Pallasjärvi

text: Pallasjärvi on keskikokoinen järvi Kittilän ja Muonion rajalla Pallastunturien kaakkoispuolella. Se laskee idän suuntaan Pallasjoen kautta Ounasjokeen ja kuuluu Kemijoen päävesistöön. Järven pinta-ala on 17,25 neliökilometriä, ja sen pinta on 266,6 metriä merenpinnan yläpuolella. Järven kalastoon kuuluvat harjus ja muikku. Järven eteläosassa on Pallaslompolo-niminen lähes erillinen vesiallas, jonka saarijono erottaa pääaltaasta.


title: Pallasjärvi

text: Järvessä on Punaisena hiekkana tunnettu hiekkaranta, jossa on matalaa noin 100 metriä. Tieltä rannalle pääsee polkua pitkin.


title: Oulun Moottoriliitäjät

text: Oulun Moottoriliitäjät ry on suomalainen ilmailukerho, jonka kotipaikkana toimii Oulun lentoasema. Kerhon puheenjohtajana toimii Jaakko Kyllönen. Kerholla on käytössä yksi lentokone. Kone on itävaltalainen Diamond HK36R Super Dimona kannuspyöräinen moottoripurjekone. Koneen rekisteritunnus on OH-795. Kerhon toimitilana toimii parakki, jota hallinnoidaan yhdessä Tervalentäjien kanssa. Parakki sijaitsee Oulun lentokentän yleisilmailun asematason pohjoisesta päästä.


title: Oulun Moottoriliitäjät

text: Kerholla on koulutusluvat moottoripurjelentäjän ja moottorilentäjän lupakirjoja varten. Lisäksi kerholla voi suorittaa moottorilentäjän lupakirjaan yölentokelpuutuksen ja palolentokoulutuksen. Kerhon koulutuspäällikkönä toimii Jarmo Hintikka. Koulutukset järjestetään yhteistyössä Tervalentäjien kanssa.


title: Fylakopí

text: Fylakopí (; myös "Filakopí", "Phylakopi") on Kreikan kylä, joka sijaitsee Míloksen saaren pohjoisosan rannikolla. Se kuuluu hallinnollisesti Míloksen kuntaan, Míloksen alueyksikköön ja Etelä-Egean saarten alueeseen. Kylä on osa Triovasáloksen kyläyhdyskuntaa ja sen väkiluku on 3 (vuonna 2011).


title: Fylakopí

text: Fylakopí tunnetaan ennen kaikkea rannikolla sen lounaispuolella sijaitsevasta kykladisen kulttuurin aikaisen asutuksen arkeologisesta alueesta, joka on saanut nimensä kylän mukaan. Sen muinaista nimeä ei tunneta. Paikka oli asuttuna noin ajalla 3300–1100 eaa. Se on yksi Egeanmeren saarten merkittävimmistä tunnetuista esihistoriallisista asutuksista.


title: Fylakopí

text: Fylakopín esihistoriallisen asutuksen historia koostuu useista vaiheista. Ensimmäinen vaihe (Fylakopín kulttuuri I) käsittää noin vuodet 2300–2000 eaa. Tuolloin asutus oli levinnyt jo noin 200 metrin pituiselle alueelle, eli se oli tuon ajan asutukseksi suhteellisen suurikokoinen. Toisessa vaiheessa noin vuosina 2000–1600 eaa. (Fylakopín kulttuuri II) asutus ympäröitiin muureilla. Noin 1600 eaa. asutus tuhoutui tulipalossa mahdollisesti hyökkäyksen seurauksena. Asutus rakennettiin uudelleen ja sai kolmannessa vaiheessa noin ajalla 1600–1400 eaa. vaikutteita minolaisesta kulttuurista ja neljännessä vaiheessa vuodesta 1400 eaa. eteenpäin mykeneläisestä kulttuurista. Mykeneläisenä aikana paikalle rakennettiin palatsi. Asutus hylättiin noin vuonna 1100 eaa.


title: Fylakopí

text: Alueen merkittävimpiin löydöksiin kuuluvat mykeneläisaikaisen pyhäkön jäänteet, mykeneläisen palatsin megaron sekä suurista vulkaanisista kivistä rakennettu kyklooppimuuri. Pyhäkön jäänteet ovat olleet merkittäviä mykeneläisen uskonnon tutkimuksen kannalta. Alueelta on löydetty myös lineaari-A-tauluja, merkittävä naispuolinen idolipatsas sekä seinämaalauksia.


title: Fylakopí

text: Arkeologiset kaivaukset alueella on suorittanut British School at Athens eli brittiläinen arkeologinen instituutti Ateenassa. Ne alkoivat vuosina 1896–1899 ja lisää kaivauksia on suoritettu vuosina 1911, 1963 ja 1974–1977. Suuri osa asutuksesta on nykyisin merenpohjassa.


title: Catherine Breillat

text: Catherine Breillat [bʁɛja] (s. 13. heinäkuuta 1948 Bressuire, Deux-Sèvres) on ranskalainen elokuvaohjaaja ja -käsikirjoittaja sekä kirjailija ja näyttelijä, joka tunnetaan seksiä ja sukupuolisuutta suorasukaisesti naisen näkökulmasta käsittelevistä teoksistaan. Hänen elokuviaan ovat muun muassa "Romance X" (1999), "Sex is Comedy" (2002) ja "Himon anatomia" (Anatomie de l´enfer, 2004).


title: Catherine Breillat

text: Breillat syntyi Deux-Sèvresin departementin Bressuiressä ja varttui Niortissa. Jo 12-vuotiaana hän päätti ryhtyä kirjailijaksi ja elokuvaohjaajaksi nähtyään Ingmar Bergmanin elokuvan "Viettelysten ilta" ja samastuttuaan Harriet Anderssonin esittämään roolihenkilöön Anna.


title: Catherine Breillat

text: Catherine Breillat opiskeli näyttelijäntyötä Yves Furet’n yksityisessä "Studio d'Entraînement de l'Acteur" -oppilaitoksessa Pariisissa yhdessä sisarensa Marie-Hélène Breillat’n kanssa, josta tuli näyttelijä. Catherine Breillat kirjoitti vuonna 1968 julkaistun esikoisromaaninsa "L’Homme facile" 18-vuotiaana, mutta Ranskan sensuuri kielsi kirjan alle 18-vuotiailta. Siitä tehtiin myös elokuva, mutta tuotantoyhtiö teki konkurssin ja levitysyhtiö Artedis toi elokuvan ensi-iltaan vasta 20 vuotta myöhemmin. Breillat oli toisena käsikirjoittajana David Hamiltonin ohjaamassa elokuvassa "Bilitis – tyttö ja unelma" (1977).


title: Catherine Breillat

text: Breillat’n esikoiselokuvassa "Romance X" (1999) ja vuoden 2004 elokuvassa "Himon anatomia" miespääosaa esittää pornonäyttelijä Rocco Siffredi.


title: Catherine Breillat

text: Breillat on näytellyt muutamissa elokuvissa, joista ensimmäinen oli vuoden 1972 "Viimeinen tango Pariisissa". Siinä hän esitti ompelijatar Mouchettea.


title: Catherine Breillat

text: Vuonna 2004 Breillat sai aivoverenvuodon, josta toipuminen keskeytti hänen taiteellisen tuotantonsa muutamaksi vuodeksi.


title: Matti Paloheimo (juristi)

text: Matti Rafael Paloheimo (1924–2012) oli suomalainen juristi. Hän oli Korkeimman hallinto-oikeuden hallintoneuvos vuodesta 1973.


title: Nogrod

text: Nogrod eli Kovertola (engl. "Hollowbold"), kääpiökielellä Tumunzahar, quenyaksi Návarot, oli Belegostin ohella toinen kääpiöiden kahdesta suuresta Sinivuorten kaupungista J. R. R. Tolkienin luomassa fiktiivisessä Keski-Maassa. Nogrod oli louhittu Sinivuorten itäisiin rinteisiin hieman Dolmedin vuoresta etelään. Nogrodin kääpiöistä tunnetaan nimeltä seppä Telchar ja hänen mestarinsa Gamil Zirak.


title: Nogrod

text: Sinivuorten kääpiöistä tuli Beleriandin haltioiden kauppakumppaneita ja liittolaisia sodassa Morgothia vastaan. Nirnaethin taistelun kuvauksessa kerrotaan kääpiöiden sekä valmistaneen aseita että lähettäneen joukkoja "eldarin" ja "edainin" avuksi. Kääpiöiden osuudesta itse taistelussa mainitaan ainoastaan Belegostin kääpiöiden kappailu lohikäärme Glaurungia vastaan, mutta oletettavasti myös Nogrodin kääpiöt osallistuivat taisteluun.


title: Nogrod

text: Nogrodin ja Belegostin tiet erosivat, kun kuningas Thingol joutui riitaan niiden nogrodilaisten käsityöläisten kanssa, jotka hän oli palkannut kiinnittämään Silmarilin Nauglamíriin, ja sai surmansa näiden kädestä. Pakoon päässeiden kääpiöiden kertomuksen perusteella Nogrod päätti hyökätä Doriathiin, mutta Belegost kieltäytyi auttamasta ja yritti turhaan taivutella nogrodilaisiakin luopumaan ajatuksesta.


title: Nogrod

text: Nogrodin sotajoukko onnistui tunkeutumaan Doriathiin ja ryöstämään Menegrothin, mutta paluumatkalla Berenin johtamat viherhaltiat yllättivät kääpiöt Sarn Athradin kohdalla. Nogrodin joukot tuhottiin ja Beren surmasi heidän johtajansa.


title: Nogrod

text: Beleriandin tuhoutuessa Suuressa taistelussa myös Sinivuoriin repeytyi aukko. "Tarun Sormusten herrasta" liitteessä AIII kääpiökaupunkien sanotaan tuhoutuneen, tosin tuhon vakavuus jää epäselväksi, sillä liitteessä B sanotaan monien Sinivuorten kääpiöiden muuttaneen Moriaan vasta noin vuonna 40 ta.


title: Nogrod

text: Nogrodin seppien sanotaan olleen taitavimpia kaikista kääpiösepistä. Heistä maineikkain oli Telchar.


title: Nogrod

text: Silmarillionin mukaan Nogrod on sindarinkielinen käännös kaupungin kääpiökielisestä nimestä Tumunzahar. Nimi on käännetty englanniksi Hollowbold (suom. "Kovertola"). Hakemistossa Christopher Tolkien selittää tämän tarkoittavan samaa kuin hollow dwelling (suom. "ontto asumus").


title: Nogrod

text: Aikaisemmassa Quenta Silmarillionin versiossa (QS) nimen merkitys oli "Dwarfmine" (suom. "Kääpiökaivos"). 50-luvun alun muokkauksissa käännös muuttui muotoon "Hollowbold" (suom. "Kovertola"). Quenta Silmarillionissa ei selitetä, miksi "Nog-" ei tässä versiossa enää viittaakaan kääpiöihin, mutta Tolkien esitti myöhemmin nimelle etymologian esseessä Quendi and Eldar. Esseen mukaan kaupungin nimi käännettiin alun perin sindariksi muotoon "Novrod" (< *"nābā" 'ontto' + *"(g)rotā" 'kaivaus, maanalainen asumus'). Myöhemmin alkuosan merkitys hämärtyi, ja nimi muutettiin muotoon "Nogrod", jossa alkuosan ajateltiin olevan sana "naug" 'kääpiö'. Siten "Nogrod" ei varsinaisesti tarkoittaisikaan 'Kovertolaa' tai 'onttoa asumusta'.


title: Nogrod

text: Samassa esseessä mainitaan myös Nogrodin quenyankielinen nimi "Návarot".


title: Nogrod

text:
Julkaistun "Silmarillionin" luku Doriathin tuho on suurelta osin Christopher Tolkienin (ja Guy Kayn) muotoilema. J.R.R. Tolkienin
varsinaisissa kertomuksissa ja juonihahmotelmissa Belegostin ja
Nogrodin välille ei tehdä eroa, vaan molemmat osallistuvat hyökkäykseen Doriathia vastaan. Ajatus Belegostin syyttömyydestä on ilmeisesti otettu
kirjoituksesta "Galadrielista ja Celebornista". Tässä tekstissä Tolkien selittää, että Morian kääpiöt olivat syyttömiä Doriathin ryöstöön, mikä johtui siitä, että
tekoon osallistuivat vain Nogrodin kääpiöt, eikä heitä syystä tai toisesta muuttanut Moriaan ainakaan suurin joukoin. "Keskeneräisten tarujen kirjassa" teksti on julkaistu Christopher Tolkienin toimittamana versiona, jossa kyseinen kohta kuuluu näin:


title: Nogrod

text: Christopher Tolkien on toisaalla siteerannut joitain alkuperäisen tekstin (jossa kääpiöarmeijan tuhoaa viherhaltioiden sijaan Caranthir) sanamuotoja:


title: Nogrod

text: Ehkä ei voi varmasti sanoa, millaiseksi Tolkien tässä kirjoituksessa ajatteli Nogrodin kääpiöiden kohtalon – verottiko Sarn Athradin taistelu tai Beleriandin tuhonnut mullistus heidän väkilukuaan merkittävästi, vai olivatko he vain haluttomampia muuttamaan Moriaan? Ajatus näyttää joka tapauksessa poikkeavan "Tarun Sormusten herrasta" liitteistä, joissa sanotaan vain muuttoa tapahtuneen molemmista kaupungeista.


title: Harmaavuoret

text: Harmaavuoret (engl. "Grey Mountains") olivat yksi neljästä Keski-Maan pohjois-etelä-suunnassa kulkeneesta vuoristosta, jotka Ambarkantan mukaan muodostuivat Ardan Alkuajoilla sen jälkeen, kun Melkor oli tuhonnut Valarin Lamput ja "valarin" linnoittautuessa Amaniin he työnsivät Keski-Maata itään suojellakseen maataan. Legendariumin myöhemmissä versioissa, jotka toistuvat myös painetussa Silmarillionissa, tätä maailman muuttumista ei enää lasketa "valarin" toiminnan seuraukseksi eikä Harmaavuoria enää mainita nimeltä. Samoin unohtuvat Keltavuoret, mutta Sinivuoret ja Punavuoret (eli Orocarni) jäävät mukaan.


title: Harmaavuoret

text: Vuoristo esiintyy nimeltä mainittuna myös eräässä J. R. R. Tolkienin karttaluonnoksessa (ks. The Ambarkanta: Map IV), joka kuvaa Ardaa Lamppujen kaatamisen jälkeen; myöhemmässä kartassa (The Ambarkanta: Map V), joka esittää Ardaa Mahtien Mittelön jälkeen, Harmaavuoret ovat yhä olemassa Keski-Maan eteläosassa, mutta niitä ei ole enää nimetty.


title: Harmaavuoret

text: Tähän vuoristoon viittaava suomennos "Harmaavuoret" ei esiinny missään painetuissa Tolkienin teosten suomennoksissa. On myös huomattava, että nämä vuoret ovat täysin eri vuoristo kuin Keski-Maan pohjoisosan "Ered Mithrin", joka on myös käännetty Harmaavuoriksi (engl. "Grey Mountains").


title: Durinin heimo

text: Durinin heimo (engl. "Durin's Folk") eli Pitkäparrat (engl. "Longbeards") oli kääpiökansa, jonka muinainen koti oli Moria. Durinin heimon kuninkaat olivat Durinin huonetta, Durin Kuolemattoman jälkeläisiä.


title: Durinin heimo

text: Durin heräsi ensimmäisenä kääpiöiden seitsemästä isästä; erään kirjoituksen mukaan tämä tapahtui Gundabadin vuorella. Herättyään hän vaelsi Azanulbizariin ja asettui asumaan Kheled-zâramin yläpuolella oleviin kaivoksiin, jotka saivat nimen Khazad-dûm, Kääpiökaivanto – haltioiden puheenparressa Moria.


title: Durinin heimo

text: Durin eli niin kauan että häntä alettiin nimittää Durin Kuolemattomaksi, mutta lopulta hänkin kuoli. Hänen jälkeläisensä asuivat Khazad-dûmissa läpi koko ensimmäisen ajan, ja kaupunki säilyi jopa Mustien vuosien yli, kunnes lopulta kääpiöt "mithriliä" kaivaessaan herättivät Morgothin balrogin, joka teki lopun Khazad-dûmin kääpiövaltakunnasta vuonna 1981 ka.


title: Durinin heimo

text: Tämän jälkeen suurin osa Durinin heimoa vaelsi pohjoiseen ja asettui Thráin I:n johdolla Ereboriin, jonne perustettiin Vuorenalainen kuningaskunta. Mutta jo Thráinin poika Thorin I muutti Ereborista Harmaavuorille. Sinne kerääntyi suurin osa Durinin heimosta, joka alkoi taas vaurastua. Tämän valtakunnan tuhosivat kuitenkin lohikäärmeet vuosina 2570-2590 ka. käydyssä sodassa, jonka päätteeksi osa Durinin heimosta palasi Ereboriin Thrórin johdolla, osa muutti Rautavuorille seuraten Thrórin veljeä Grória.


title: Durinin heimo

text: Rautavuorten kääpiövaltakunta kukoisti pitkään, mutta Erebor veti puoleensa lohikäärmeiden kullanhimon. Smaug Kultainen hävitti Vuorenalaisen kuningaskunnan vuonna 2770 ka., ja Durinin heimon jäännökset joutuivat sieltä taas pakosalle. Tällä kertaa kääpiöt suunnistivat Mustainmaahan.


title: Durinin heimo

text: Kun Thrór oli epätoivoisena koettanut palata Khazad-dûmiin yksin ja vailla aseita, kaivoksia hallussaan pitävä örkkipäällikkö Azog surmasi hänet. Thrórin sukulaiset nostattivat kaikki kääpiöt, ei vain Durinin heimoa, sotaan örkkejä vastaan. Vuonna 2793 ka. alkanut kääpiöiden ja örkkien sota päättyi Azanulbizarin taisteluun vuonna 2799 ka. Örkit tuhottiin, mutta Khazad-dûmia ei vallattu takaisin.


title: Durinin heimo

text:
Thrórin poika Thráin jäi sittemmin Sauronin vangiksi, ja Thráinin poika Thorin II Tammikilpi kaatui vuonna 2941 ka. Viiden armeijan taistelussa yritettyään vallata Vuorenalaisen kuningaskunnan takaisin Smaugilta.
Vaikka Thorin kaatui, yritys tosin onnistui, sillä Smaug surmattiin ja kääpiöt saivat Ereborin takaisin haltuunsa. Dáin II Rautajalka muutti Rautavuorilta Ereboriin ja Durinin heimo asettui taas kerran Vuorenalaiseen kuningaskuntaan.


title: Durinin heimo

text: Vielä kerran ennen kolmannen ajan loppua Durinin heimon kääpiöt koettivat palata Khazad-dûmiin, mutta Balinin johtama yritys päättyi viiden vuoden kamppailun jälkeen täydelliseen tuhoon vuonna 2994 ka.


title: Durinin heimo

text: Neljännen ajan alussa Durinin heimon kääpiöt perustivat vielä yhden uuden valtakunnan, kun Gimli Glóinin poika vei osan Ereborin kääpiöistä Ered Nimraisille Aglarondiin ja hänestä tuli Kimaltavien luolien ruhtinas.


title: Alejandro Lerroux

text: Alejandro Lerroux y García (4. maaliskuuta 1864 Córdoba – 27. kesäkuuta 1949 Madrid) oli espanjalainen poliitikko, joka toimi neljä kertaa Espanjan toisen tasavallan pääministerinä vuosien 1933–1935 aikana. Hänen hallituksensa olivat keskustaoikeistolaisia koalitioita.


title: Alejandro Lerroux

text: Lerroux oli upseerin poika. Hän oli alkuperäiseltä ammatiltaan asianajaja ja toimi myös lehtimiehenä Barcelonassa, ennen kuin lähti politiikkaan radikaalien riveissä. Hänet valittiin Espanjan parlamenttiin eli cortesiin ensi kerran vuonna 1901. Tasavaltalaisten mielipiteidensä vuoksi Lerroux joutui vuonna 1907 pakenemaan joksikin aikaa maasta, ja hän oleskeli Argentiinassa. Lerroux ei hyväksynyt tasavaltalaisjohtaja Nicolás Salmerónin päätöstä ryhtyä liittoon katalaaninationalistien kanssa, joten hän perusti vuonna 1908 uuden Radikaalin tasavaltalaispuolueen ("Partido Republicano Radical"). Vuoden 1909 Barcelonan levottomuuksien aikana hänen kannattajiensa väitettiin syyllistyneen luostareiden tuhopolttamiseen. Tämän jälkeen Lerroux lievensi radikaaleja mielipiteitään. Hän oli vuonna 1930 yksi tasavaltalaisen opposition niin sanotun San Sebastiánin sopimuksen allekirjoittajista. Vuonna 1931 hänestä tuli toisen tasavallan ensimmäinen ulkoministeri. Hän oli ensimmäisen kerran pääministerinä lyhytaikaisesti syyskuussa 1933 Manuel Azañan eron jälkeen.


title: Alejandro Lerroux

text: Marraskuun 1933 parlamenttivaalien jälkeen valta toisessa tasavallassa siirtyi muutaman vuoden ajaksi keskustaoikeistolle. Lerroux muodosti ensin heti vaalien jälkeen keskustalaisen Radikaalipuolueen vähemmistöhallituksen, joka oli riippuvainen oikeisto-opposition tuesta. Hallitus peruutti tasavallan alkuvaiheessa luotua valtion ja kirkon eroon tähdännyttä lainsäädäntöä. Lerroux oli valmis ohjaamaan Espanjan sisäpolitiikkaa voimakkaamminkin oikealle, mikä herätti maan vasemmistossa pelkoa. Lerrouxin toinen hallitus kesti huhtikuuhun 1934 saakka. Kun hän muodosti lokakuussa 1934 uuden hallituksen ja otti siihen mukaan myös oikeistolaisen CEDA-puolueen, useissa maakunnissa ja etenkin Asturiassa puhkesi vasemmiston johtamia vallankumouksellisia levottomuuksia, jotka armeija tukahdutti väkivaltaisesti. Toukokuussa 1935 Lerroux uusi hallituksensa kokoonpanon siten, että aiemmin sen ulkopuolelle jäänyt CEDA:n johtaja José María Gil Robles tuli sotaministeriksi ja oikeiston asema hallituksessa vahvistui entisestään. Osana maan rauhoittamistoimia muun muassa ammattiliitot kiellettiin kokonaan.


title: Alejandro Lerroux

text: Lerroux’n ja koko Radikaalipuolueen poliittinen uskottavuus romahti syksyllä 1935 niin sanotun "estraperlo"-skandaalin myötä, jossa useita hänen sukulaisiaan ja hänen puolueensa poliitikkoja syytettiin uhkapelilupien myöntämiseen liittyneestä korruptiosta. Erottuaan pääministerin paikalta Lerroux tuli aluksi ulkoministeriksi uuteen hallitukseen, mutta hänet jouduttiin erottamaan tästäkin tehtävästä hallituksen julkisuuskuvan suojelemiseksi. Hän myös putosi parlamentista helmikuun 1936 vaaleissa. Espanjan sisällissodan aikana Lerroux siirtyi Portugaliin. Hän palasi Espanjaan vasta vuonna 1947.


title: Klein Bikes

text: Klein Bikes oli Gary Kleinin perustama polkupyörävalmistaja. Klein oli yksi ensimmäisistä, jotka käyttivät runkomateriaalina alumiinisia, normaalia paksumpia putkia. Kasvattamalla putken läpimittaa saavutettiin jäykempi, mutta samaan aikaan myös kevyempi, rakenne.


title: Klein Bikes

text: Klein valmisti ensimmäisen polkupyöränsä opiskellessaan Massachusetts Institute of Technologyssä 1970-luvulla, ja varsinainen valmistus alkoi 1980-luvulla. Vuonna 1995 Trek Bicycle Corporation osti yhtiön, ja alkuperäinen Kleinin tehdas Chehalisissa, Washingtonissa suljettiin vuonna 2002, kun tuotanto siirrettiin Trekin pääkonttorin yhteydessä olevaan tehtaaseen Waterloossa, Wisconsinissa. Merkin laajamittainen valmistus päättyi Yhdysvalloissa vuonna 2007 ja muualla maailmassa vuonna 2009.


title: Klein Bikes

text: Gary Klein (s. 9. kesäkuuta 1952) opiskeli Kalifornian yliopistossa Davisissä ja myöhemmin Massachusetts Institute of Technologyssa. Vuonna 1973 Klein yhdessä muutamien muiden kanssa valmisti professori Buckleyn johdolla alumiinirunkoisen pyörän. Tutkittuaan teräsrunkoisia pyöriä ja myös käytössä rikkoutuneita runkoja he saivat selville polkupyörän rungon rasituspisteet. Käytössä olleiden alumiiniseosten rajoitetusta valikoimasta johtuen ryhmä päätti käyttää runkomateriaalina alumiiniseosta 60061.


title: Klein Bikes

text: Valmistuttuaan MIT:stä vuonna 1974 Klein opiskeli yrittäjyyttä. Hän oli innokas maantiepyöräilijä, joten vuonna 1975 hän perusti kolmen muun henkilön kanssa yrityksen, joka valmisti alumiinirunkoisia polkupyöriä MIT:n innovaatiokeskuksessa. Hän sai MIT:ltä 20 000 dollarin apurahan, ja lisäksi kukin osakas sijoitti yhtiöön 1 000 dollaria. Vuonna 1973 valmistettuja prototyyppejä, joiden runkoputket olivat totuttua isompia mutta joiden seinämävahvuus oli totuttua ohuempi, esiteltiin New Yorkissa pidetyillä kansainvälisillä polkupyörämessuilla helmikuussa 1975.


title: Klein Bikes

text: Seuraavana vuonna yhtiö muutti Kleinin vanhempien maatilalla Kalifornian San Martinissa olleeseen käyttämättömään rakennukseen, jota oli aiemmin käytetty luumujen kuivaamiseen. Vuonna 1977 Klein patentoi keksimänsä rakenteen suuren halkaisijan käyttämisestä jäykkyyden kasvattamiseksi, ja vuonna 1980 yhtiö muutti Kaliforniasta Chehalisiin, Washingtoniin. Yhtiö valmisti 1980-luvun alusta lähtien maantiepyöriä ja 1980-luvun puolivälistä lähtien maastopyöriä.


title: Klein Bikes

text: Kleinin idea alumiinin käyttämisestä runkomateriaalina ei ollut aivan uusi, mutta hänen keksintönsä läpimitan kasvattamisesta oli. Tämän ansiosta hän pystyi rakentamaan noin 15 prosenttia vastaavaa teräsrunkoista pyörää kevyempiä malleja.


title: Klein Bikes

text: Vuonna 1995 Trek osti Kleinin, kun yhtiö ei pystynyt kilpailemaan suuren valmistajan myyntiverkostoa vastaan.


title: Klein Bikes

text: Parhaimmillaan yhtiö työllisti noin 250 henkilöä Chehalisin tehtaalla, mutta hiljalleen tuotanto siirtyi Trekin tehtaalle Wisconsiniin. Vuonna 2001 noin 70 henkilöä työllistänyt tehdas valmisti 15 000–20 000 runkoa vuodessa. Vuonna 2002 kaikki valmistus siirrettiin Trekin tehtaalle. Kleinin valmistamia pyöriä myytiin Yhdysvalloissa vuoteen 2007 ja Japanissa vuoteen 2009 saakka.


title: Väinö Karvinen (opettaja)

text: Väinö Karvinen (20. heinäkuuta 1885 Viipuri – 21. huhtikuuta 1944 Kuopio) oli suomalainen opettaja ja runoilija. Hän käytti myös nimimerkkiä "Väinö Kouta".


title: Väinö Karvinen (opettaja)

text: Karvisen vanhemmat olivat maanviljelijä Aleksanteri Karvinen ja Katri Loviisa Rautiainen. Hän pääsi ylioppilaaksi Viipurin lyseosta 1904 ja valmistui filosofian maisteriksi Helsingin yliopistosta vuonna 1907. Karvinen asui vuodesta 1908 lähtien Kuopiossa ja toimi kauppaoppilaitoksen äidinkielen lehtorina ja teollisuuskoulun opettajana. Karvinen harrasti kotiseututyötä ja hän kirjoitti Kuopion kulttuurihistoriasta artikkeleita lehtiin ja vuosikirjoihin. Karvinen piti myös radioesitelmiä ja hän oli suosittu juhlapuhuja. Toukokuussa 1939 Karvinen johti sanoittamansa "Kallan ranta"-kantaatin esitystä Pohjois-Savon Maakuntaliiton maakuntajuhlassa joka pidettiin Kuopion Väinölänniemen kentällä.


title: Diego Martínez Barrio

text: Diego Martínez Barrio (25. marraskuuta 1883 – 1. tammikuuta 1962) oli espanjalainen poliitikko, joka toimi Espanjan toisen tasavallan pääministerinä kaksi lyhyttä kautta vuosina 1933 ja 1936.


title: Diego Martínez Barrio

text: Martínez Barrio aloitti poliittisen uransa vuonna 1903 "Unión Republicana" -nimisessä tasavaltalaisessa puolueessa, joka hajosi jo muutamaa vuotta myöhemmin. Sen jälkeen hän liittyi Alejandro Lerroux’n perustamaan Radikaalipuolueeseen. Kenraali Miguel Primo de Riveran diktatuurin aikana hän oli oppositiossa. Martínez Barrio oli elokuussa 1930 yksi tasavaltalaisten niin sanotun San Sebastiánin sopimuksen allekirjoittajista. Toisen tasavallan ensimmäisessä hallituksessa vuonna 1931 hän toimi viestintäministerinä. Manuel Azañan hallituksen kaaduttua Martínez Barrio toimi syksyllä 1933 parin kuukauden ajan pääministerinä ja hänen hallituksensa määräsi hajotusvaalit. Vaalien jälkeen hän oli hetken sisäministerinä Lerroux’n hallituksessa, mutta erosi pian ja perusti uuden "Unión Republicana" -puolueen, koska ei hyväksynyt Lerroux’n ja Radikaalipuolueen siirtymistä oikealle. Myöhemmin hän siirtyi yhteistyöhön Azañan ja kansanrintaman kanssa.


title: Diego Martínez Barrio

text: Kansanrintaman saatua enemmistön helmikuun 1936 parlamenttivaaleissa Martínez Barrio valittiin parlamentin puhemieheksi. Kun parlamentti erotti presidentti Niceto Alcalá Zamoran huhtikuussa 1936, Martínez Barrio toimi kuukauden ajan vt. presidenttinä, kunnes Azaña valittiin Alcalá Zamoran seuraajaksi. Kun joukko oikeistolaisia kenraaleja aloitti Espanjan sisällissodan lähtölaukauksena toimineen kapinan, presidentti Azaña nimitti Martínez Barrion 18. heinäkuuta 1936 pääministeriksi. Ehkäistäkseen sodan hän tarjosi puhelimitse ministerinsalkkuja kapinaa johtaneille kenraaleille kuten Emilio Molalle, mutta nämä kieltäytyivät. Martínez Barrio erosi vielä saman yön aikana José Giralin hyväksi. Martínez Barrio jatkoi tämän jälkeen puhemiehen tehtävässään. Hän joutui pakenemaan Espanjasta tasavallan kukistuttua vuonna 1939 ja asui myöhemmin maanpaossa Ranskassa ja Meksikossa. Hänet nimettiin Azañan kuoltua Espanjan tasavallan pakolaishallituksen presidentiksi. Viimeiset vuotensa hän vietti Pariisissa. Hänen jäännöksensä uudelleenhaudattiin vuonna 2000 Sevillaan Espanjaan.


title: Udo Lindenberg

text: Udo Gerhard Lindenberg (17. toukokuuta 1946 Gronau (Westf.)) on saksalainen rockmuusikko, kirjailija ja taidemaalari. Lindenberg on valtavirtaistanut saksankielistä rock-musiikkia ja ansioitunut saksalaisen rock-lyriikan kehittäjänä. Hänen sanoituksensa käsittelevät sekä yhteiskunnallisia kysymyksiä että ihmissuhteita. Kylmän sodan vuosina hän otti laaja-alaisesti kantaa Saksojen välisiin suhteisiin. Lindenbergin taustayhtye tunnetaan nimellä Panikorchester.


title: Udo Lindenberg

text: Udo Lindenbergin vanhemmat olivat Hermine ja Gustav Lindenberg. Hänen veljensä Erich Lindenberg (1938–2006) tunnettiin taidemaalarina. Lisäksi hänellä on kaksi nuorempaa siskoa, Erika ja Inge.


title: Udo Lindenberg

text: Vuonna 1969 Lindenberg perusti Peter Herbolzheimerin kanssa yhtyeen Free Orbit, ja ensimmäinen pitkäsoitto ilmestyi lokakuussa 1970. Läpimurtonsa hän teki 1973 albumilla "Andrea Doria" ja hittikappaleilla "Alles klar auf der Andrea Doria" ja "Cello". Lindenbergistä tuli yksi 1970-luvun suosituimmista saksankielisistä muusikoista. Erityisen tuottoisa oli vuosi 1976, jolloin ilmestyivät albumit "Galaxo Gang", "Sister King Kong" ja "Panik Udo". 1970-luvun lopulla Lindenberg teki suurisuuntaisen kiertueen nimeltään "Dröhnland-Symphonie-Tour", jonka tiimoilta julkaistiin hänen ensimmäinen livealbuminsa "Livehaftig". Samoihin aikoihin hän levytti saksankielisiä versioita muun muassa Little Richardin, The Beatlesin ja Rolling Stonesin kansainvälisistä menestyssävellyksistä.


title: Udo Lindenberg

text: 1980-luvulla Lindenberg otti tavan takaa kantaa Saksojen välisiin suhteisiin. Vuonna 1983 julkaistiin käännösversio Harry Warrenin sävellyksestä "Chattanooga Choo Choo" nimellä "Sonderzug nach Pankow". Kappaleesta tuli Lindenbergin toistaiseksi suurin kaupallinen menestys. "Sonderzug nach Pankow" oli vastaus Itä-Saksan viranomaisten kielteiseen kantaan Lindenbergin kaavaillun DDR:n kiertueen suhteen.


title: Udo Lindenberg

text: Muurinmurtumisen jälkeen Lindenberg orkestereineen pääsi vihdoin DDR:n kiertueelle. 1990-luvulla hän keskittyi yhä enemmän taidemaalarin uraansa ja järjesti useita näyttelyitä. Lindenbergin töitä on nykyisin esillä Saksan liittokanslerin kansliassa. 2000-luvulla Lindenberg on julkaissut uutta musiikkia harvakseltaan. Maaliskuussa 2008 julkaistu "Stark wie zwei" nousi Media-Control-Charts -listan ensimmäiselle sijalle.


title: Udo Lindenberg

text: Vuonna 2010 Lindenberg suunnitteli kaksi postimerkkiä Deutsche Postille, merkit perustuvat hänen esittämiinsä kappaleisiin "Andrea Doria" ja "Sonderzug nach Pankow". Vuonna 2014 Lindenberg antoi menestyksekkäät stadionkonsertit Düsseldorfissa ja Leipzigissa.


title: Udo Lindenberg

text: Lindenberg on saanut useita palkintoja musiikillisista ansioistaan. Näihin lukeutuvat muun muassa 1992 myönnetty Echo-musiikkipalkinto elämäntyöstä sekä Goldene Stimmgabel -palkinto vuosina 1993 ja 1997. Vuonna 2010 Lindenberg sai Nordrhein-Westfalenin osavaltion myöntämän ansiomerkin, Verdienstorden des Landes Nordrhein-Westfalen.


title: Palokin voimalaitos

text: Palokin voimalaitos on Outokumpu Oy.n rakennuttama vesivoimala Heinävedellä Juojärven ja Varisveden välissä olevassa Palokinkoskessa. Voimala valmistui 1961. Sen putous on 19,4 metriä ja teho 6,4 MW. Myöhemmin omistajana oli Imatran Voima Oy, (Fortum). Nykyisin laitoksen omistaa Pohjois-Karjalan sähkö Oy.


title: Juho Konttinen

text: Juho (Johannes) Konttinen (31. toukokuuta 1878 Leppävirta – 8. joulukuuta 1941 Helsinki) oli suomalainen liikemies, huonekalutehtailija ja kirjailija.


title: Juho Konttinen

text: Konttisen vanhemmat olivat maanviljelijä Elias Konttinen ja Hilda Maria Arpiainen. Hän oli naimisissa Maria Josefiina Miettisen kanssa. Konttinen asui Kuopiossa vuosina 1898–1922. Hänellä oli huonekaluliike ja "Huonekalutehdas Juho Konttinen Osakeyhtiö" niminen huonekalutehdas Kuopiossa. Säveltäjä Otto Kotilainen sävelsi Konttisen runon "Savolaisten esi-isät" ja tämä laulu esitettiin Pohjois-Savon maakuntaliiton vuonna 1953 tuottamassa dokumenttielokuvassa "Tämä on Pohjois-Savo".


title: Palosuo

text: Palosuo tarkoittaa seuraavia:


title: Gronau (Westfalen)

text: Gronau (Gronau (Westf.)) on kaupunki luoteisessa Saksassa Nordrhein-Westfalenin osavaltiossa lähellä Alankomaiden rajaa.


title: Gronau (Westfalen)

text: Gronau sijaitsee Kreis Borkenin piirikunnan pohjoisosassa Münsterlandin historiallisella alueella. Luoteessa se rajoittuu Alankomaihin ja koillisessa Ala-Saksin osavaltioon. Gronaun naapurikunnat ja -kaupungit ovat Enschede ja Losser Alankomaissa, Bad Bentheim Ala-Saksissa sekä Ochtrup, Heek ja Ahaus. Gronaun halki etelästä pohjoiseen virtaa Dinkel-joki. Ruhrin alue suurkaupunkeineen sijaitsee Gronaun eteläpuolella; etäisyys Kölniin on noin 165 kilometriä. Amsterdam puolestaan sijaitsee noin 170 kilometriä Gronausta länteen.


title: Gronau (Westfalen)

text: Nykyisen Gronaun alueella sijaitsevasta Epen kaupunginosasta varhaisin asiakirjamaininta on vuodelta 1188. Muinaisen Epen seurakunnassa oli kirkko, nykyinen St. Agatha - Kirche ja mahdollisesti vaatimaton maalaiskylä. Seurakunnan alue vastasi alkuaan osapuilleen nykyistä Gronaun kaupunkia ja se kuului Münsterin hiippakuntaan. Kreivi Balduin Steinfurtin kreivikunnasta hankki omistuksia Epestä vuonna 1365. Steinfurt ei kuulunut Münsterin hiippakuntaan. Kaupan myötä syntyi ensimmäinen asiakirjamaininta Gronausta. Balduin rakennutti pienen linnan "vihreälle tasangolle" - syntyi nimi Gronau, jonka ensimmäinen muoto oli Gronauwe (Grüne Aue, vihreä tulvatasanko). Ajan mittaan Gronaun linna (Gronauer Schloß) kasvoi ja sen ympärille muodostui asutusta.


title: Gronau (Westfalen)

text: 1500-luvun uskonpuhdistuksen myötä Gronausta tuli protestanttinen, kun taas sitä ympäröineet Epe ja Münsterin hiippakunta pysyivät katolisina. Gronauhun muutti runsaasti ihmisiä Alankomaista, ja paikkakunta alkoi erkaantua vanhasta kantapitäjästään Epestä paitsi kirkollisesti, myös kielellisesti ja kulttuurisesti. Alueiden väliset erimielisyydet yltyivät toisinaan sotilaallisiksi kahnauksiksi. Riitojen osapuolet - Münsterin hiippakunta ja Bentheimin kreivit - menettivät valtansa 1813, kun alue liitettiin Preussiin.


title: Gronau (Westfalen)

text: Tekstiiliteollisuudesta alkoi kehittyä merkittävä elinkeino 1700-luvulla. Gronaun kehitys sai vauhtia 1854 perustetusta tekstiilitehtaasta, 1875 avatusta rautatieyhteydestä ja vuoden 1898 aluemuutoksesta, jonka myötä kaupungin väkiluku kasvoi kuuteen tuhanteen. Epe puolestaan menetti merkitystään. Gronau ja Epe liitettiin toisiinsa 1975. Gronaun tekstiiliteollisuus hiipui van-Delden-konsernin konkurssin myötä 1980-luvun alussa.


title: Gronau (Westfalen)

text: Nykyisessä Gronaun kaupungin vaakunassa olevat puola ja tähkä ovat perintöä lakkautetun Epen kunnan vaakunasta. Joutsen viittaa Gronaun ja Steinfurtin historialliseen yhteyteen. Puola kertoo alueella vahvasti vaikuttaneesta tekstiiliteollisuudesta, tähkä taasen viittaa maatalouteen.


title: Gronau (Westfalen)

text: Säveltaiteella on ollut huomattava merkitys Gronaun kulttuurille. Nykyisin kaupungissa sijaitsee aiheelle omistettu kevyen musiikin museo, Gronauer Rock’n’Popmuseum. Gronaussa on järjestetty vuodesta 1989 alkaen myös jazz-tapahtuma, Jazzfest Gronau.


title: Gronau (Westfalen)

text: Gronaun maamerkki on kaupunginpuistossa sijaitseva, käytöstä poistettu vesitorni. Arkkitehti Wilhelm Rincklaken suunnittelema St. Agathan kirkko valmistui vastoinkäymisten jälkeen 1892. Kirkon historia alkaa 1180-luvulta. Osa Gronaun tekstiilitehtaista on restauroitu muistomerkeiksi.


title: Gronau (Westfalen)

text: Saksalais-alankomaalainen yhteistoiminta-alue Euregio pitää päämajaansa Gronaussa. Euregio perustettiin 1958 ja sen alueella asuu noin kolme ja puoli miljoonaa ihmistä. Gronaun lukuisilla teollisuusalueilla on paitsi valmistavaa teollisuutta, myös logistiikka- ja huolinta-alan yrityksiä ja käsityöyrityksiä. Merkittäviä yksittäisiä toimijoita ovat muun muassa elintarvikealan vähittäisketju K+K Klaas & Kock ja osuuspankki Volksbank Gronau-Ahaus.


title: Gronau (Westfalen)

text: Gronaun rautatieasema, Bahnhof Gronau (Westf), sijaitsee rataosuuksilla Dortmund–Enschede ja Münster–Enschede. Asema otettiin käyttöön 1875.


title: Gronau (Westfalen)

text: Eurooppatie E30:een kuuluva Bundesautobahn 30 kulkee Gronaun pohjoispuolitse; moottoritie jatkuu Alankomaiden puolella nimellä Rijksweg 1. Bundesautobahn 31 kulkee Gronaun itäpuolitse. Keskeinen maantieyhteys on myös Rijksweg 35 / Bundesstraße 54, jonka reitti kulkee luoteis–kaakkoissuuntaisesti Alankomaiden Zwollesta Gronaun kautta Wiesbadeniin.


title: Gronau (Westfalen)

text: Lähin kansainvälinen lentoasema on Flughafen Münster/Osnabrück.


title: Gronau (Westfalen)

text: Gronaussa syntyneitä tunnettuja henkilöitä ovat muun muassa:Gronaulaissyntyisiä jalkapalloilijoita ovat muun muassa Winfried Berkemeier (1953), Jens Wissing (1988) ja Tim Hölscher (1995).


title: Veikko Palosuo

text: Veikko Juhana Palosuo, vuoteen 1933 "Brander" (29. marraskuuta 1911 Helsinki – 9. joulukuuta 1999 Helsinki) oli suomalainen metsäalan toimija, Keskusmetsäseura Tapion toimitusjohtaja ja metsäneuvos.


title: Veikko Palosuo

text: Palosuon vanhemmat olivat ylijohtaja, ministeri Uuno Brander sekä Helena Sofia Karttunen ja puoliso vuodesta 1937 Meeri Mirjam Harto (Häggström). Hän tuli ylioppilaaksi Helsingin suomalaisesta yhteiskoulusta 1930 ja suoritti metsänhoitotutkinnon 1933. Palosuo työskenteli 1930-luvulla ja 1940-luvun alussa useissa metsätalouden ja sahausliiketoiminnan tehtävissä, mutta myös asutustoiminnan parissa. Sota-aikana hän toimi sekä joukkueenjohtajana, komppanianpäällikkönä, viestikouluttajana että sotilashallinnon metsätoimistossa. Palosuo oli Keskusmetsäseura Tapion toimitusjohtaja 1963–1976.


title: José Giral

text: José Giral y Pereira (22. lokakuuta 1879 Santiago de Cuba, Kuuba – 23. joulukuuta 1962 México, Meksiko) oli espanjalainen poliitikko, joka toimi Espanjan toisen tasavallan pääministerinä Espanjan sisällissodan alkuvaiheessa vuonna 1936.


title: José Giral

text: Giral oli ennen politiikkaan siirtymistään kemian professori, vuodesta 1905 Salamancan ja vuodesta 1928 Madridin yliopistossa. Hänet vangittiin useasti kuningaskunnan aikana tasavaltalaisten mielipiteidensä vuoksi. Toisen tasavallan perustamisen jälkeen vuonna 1931 hänestä tuli Madridin yliopiston rehtori. Hän toimi myös laivastoministerinä vasemmistolaisissa hallituksissa vuosina 1931–1933 ja keväällä 1936. Kun oikeistolaiset kenraalit aloittivat kapinansa heinäkuussa 1936, suurin osa Espanjan laivastosta jäi tasavallalle uskollisten joukkojen käsiin. Diego Martínez Barrion epäonnistuttua hallituksen muodostamisessa presidentti Manuel Azaña nimitti Giralin pääministeriksi 19. heinäkuuta, päivää kapinan alkamisen jälkeen. Vaikka Giral antoikin määräyksen ryhtyä aseistamaan kansanrintamahallitusta tukeneita vasemmistolaisia järjestöjä, sosialistit pitivät häntä liian maltillisena. Hän joutui väistymään jo 4. syyskuuta, jolloin uudeksi pääministeriksi tuli Francisco Largo Caballero. Giral oli Largo Caballeron hallituksessa salkuttomana ministerinä ja vuosina 1937–1938 Juan Negrínin hallituksessa ulkoministerinä. Hän joutui lopulta pakenemaan Espanjasta tasavallan kukistuttua maaliskuussa 1939. Hän asui loppuelämänsä ajan Meksikossa. Hän oli vuosina 1945–1947 Espanjan tasavallan pakolaishallituksen pääministerinä.


title: Gronau (Leine)

text: Gronau (Leine) on kaupunki Saksassa Ala-Saksin osavaltion kaakkoisosassa.


title: Gronau (Leine)

text: Gronau sijaitsee Hildesheimin lounaispuolella Leineberglandin ja Innersteberglandin välissä. Leine-joki kulkee kaupungin halki.


title: Gronau (Leine)

text: Gronau perustettiin Hochstift Hildesheimin lounaiseksi linnoitukseksi Leine-joen saarelle vuonna 1298. Alun perin nimi oli Gronowe, ja se viittaa kaupungin maantieteelliseen sijaintiin Leine-joen tasankojen ympäröimänä (Grüne Aue, vihreä tulvatasanko). Vuonna 1427 Gronausta tuli Hansa-kaupunki.


title: Gronau (Leine)

text: 1900-luvun alussa Gronau kasvoi teollistumisen ja Elze–Bodenburg-rautatieyhteyden avaamisen myötä. 1980- ja 1990-luvuilla Gronau koki rakennemuutoksen, jonka myötä katosi metalli- ja kemianteollisuuden työpaikkoja.


title: Gronau (Leine)

text: Naapurikunnat Banteln, Betheln, Brüggen (Leine), Despetal ja Rheden yhdistyvät Gronauhun marraskuussa 2016.


title: Gronau (Leine)

text: Gronaun kaupunkikuvaa hallitsevat niin kutsutut ristikkotalot. Vanhaa kantakaupunkia ympäröineiden muurien paikalle on sittemmin rakennettu jalankulku- ja polkupyöräväyliä. Osia vanhasta kaupunginmuurista on säilynyt jälkipolville. Vanhankaupungin maamerkki on St.-Matthäin kirkko 65-metrisine torneineen. Varhaisin asiakirjamaininta kirkosta on vuodelta 1309. Nykyisen kirkon rakentaminen aloitettiin 1457. Lukuisista tulipaloista vuosisatojen saatossa kärsinyt kirkko päätettiin 1800-luvun puolivälissä peruskorjata.


title: Jiamusi

text: Jiamusi (, pinyin: Jiāmùsī Shì; mantšuksi: "Giyamusi") on prefektuuritason kaupunki Kiinan Heilongjiangin maakunnan koillisosassa. Se on Kiinan itäisin prefektuuritason kaupunki. Kaupungin keskusta sijaitsee linnuntietä noin 310 kilometriä maakunnan pääkaupunki Harbinista itäkoilliseen. Prefektuurin pinta-ala on 32 703 neliökilometriä ja väkiluku 2,55 miljoonaa (2010).


title: Jiamusi

text: Kaupunki rajoittuu pohjoisessa ja idässä Venäjälle, etelässä Shuangyashanin, Qitaihen ja Harbinin, lännessä Yinchunin sekä luoteessa Hegangin prefektuuritason kaupunkeihin.


title: Jiamusi

text: Piirikuntatasolla prefektuuri jaetaan 10 osaan seuraavasti:


title: Carlos Arias Navarro

text: Carlos Arias Navarro (11. joulukuuta 1908 Madrid – 27. marraskuuta 1989 Madrid) oli espanjalainen poliitikko, joka toimi korkeissa asemissa Francisco Francon diktatuurin aikana. Hän oli Espanjan pääministerinä diktatuurin loppuvaiheessa 1973–1976.


title: Carlos Arias Navarro

text: Arias Navarro oli koulutukseltaan lakitieteen tohtori ja työskenteli virkamiehenä Espanjan oikeusministeriössä vuodesta 1929 alkaen. Espanjan sisällissodan aikana tasavallan edustajat vangitsivat hänet, koska hän tuki Francon joukkoja. Sisällissodan päätyttyä Francon voittoon Arias Navarro vapautui ja hänet nimitettiin sotilassyyttäjäksi. Hän osallistui Francon diktatuurin vastustajien vainoihin.


title: Carlos Arias Navarro

text: Arias Navarro toimi Leónin maakunnan kuvernöörinä 1944–1949, Navarran kuvernöörinä 1949, Espanjan turvallisuusjohtajana 1957–1965, Madridin pormestarina 1965–1973 ja sisäministerinä 1973. Hänet nimitettiin pääministeriksi Luis Carrero Blancon kuoltua terrori-iskussa vuonna 1973. Arias Navarro oli ainoa siviili Espanjan pääministerinä Francon valtakaudella. Francon kuoltua vuonna 1975 uudeksi valtionpäämieheksi tuli kuningas Juan Carlos I, joka antoi aluksi Arias Navarron jatkaa pääministerinä. Kun hän osoittautui haluttomaksi Francon ajan poliittisen järjestelmän uudistamiseen, kuningas erotti hänet vuonna 1976 ja nimitti uudeksi pääministeriksi Adolfo Suárezin. Arias Navarro palkittiin myöhemmin markiisin aatelisarvolla eikä hänen rikoksiaan tutkittu edes Espanjan siirryttyä demokratiaan.


title: Franz von Lenbach

text: Franz von Lenbach (1836–1904) oli saksalainen taidemaalari, jolla oli Münchenin taide-elämässä huomattava asema. Hänen laaja tuotantonsa käsittää enimmäkseen saksalaisten suurmiesten muotokuvia. Hän erikoistui Vilhelm I:n, Otto von Bismarckin ja hovin johtohenkilöiden kuvaamiseen. Näitä von Lenbach maalasi värikkäästi mutta väitteiden mukaan suhteellisen hengettömästi. Bismarckista hän maalasi peräti 80 muotokuvaa. Vilhelm I:n ja Bismarckin muotokuvien ohella hänen tekemistään muotokuvista tunnettuja ovat ainakin Helmuth von Moltken, Leo XIII:n ja Hans von Bülowin muotokuvat. Von Lenbachin teoksissa yhtyvät venetsialainen maalaustapa ja valokuvamainen tarkkuus. Hänen naiskuvissaan on vaikutteita myös englantilaiselta Reynoldsilta. Usein von Lenbach maalasi pään tummaa taustaa vasten.


title: José María Gil-Robles y Quiñones

text: José María Gil-Robles y Quiñones (27. marraskuuta 1898 Salamanca – 14. syyskuuta 1980 Madrid) oli espanjalainen poliitikko, joka johti Espanjan toisen tasavallan aikana oikeistolaista ja katolista CEDA-puolueliittoumaa.


title: José María Gil-Robles y Quiñones

text: Gil-Robles oli koulutukseltaan lakimies. Valmistumisensa jälkeen hän toimi "El Debate" -nimisen katolisen sanomalehden toimittajana ja kuului Partido Social Popular -nimiseen oikeistopuolueeseen. Hän kannatti 1920-luvulla Miguel Primo de Riveran diktatorista hallintoa. Kun toinen tasavalta perustettiin vuonna 1931, hän liittyi Acción Nacional (myöhemmin Acción Popular) -nimiseen uuteen katoliseen puolueeseen ja tuli valituksi sen edustajana Espanjan parlamenttiin eli cortesiin. Tasavallan alkuvuosien vasemmistolaiset hallitukset ja etenkin niiden katolisen kirkon vastainen politiikka ärsyttivät monia oikeistolaisia. Gil-Robles oli mukana, kun joukko pieniä oikeistopuolueita perusti helmikuussa 1933 vaaliliitoksi tarkoitetun "Confederación Española de Derechas Autónomas" (CEDA) -puolueen. Se sai marraskuun 1933 vaaleissa enemmistön parlamenttiin. Presidentti Niceto Alcalá Zamora kuitenkin kieltäytyi nimittämästä Gil-Roblesia pääministeriksi, koska tämän sanottiin toivovan monarkian palauttamista tai korporatistiseen valtiomuotoon siirtymistä. Espanjan vasemmisto piti CEDA:a lähestulkoon fasistisena puolueena, ja Gil-Roblesin tiedettiin vierailleen Saksassa Adolf Hitlerin luona.


title: José María Gil-Robles y Quiñones

text: Espanjan pääministeriksi nimitettiin keskustalainen Alejandro Lerroux, joka oli riippuvainen CEDA:n tuesta. Lokakuussa 1934 hän joutui ottamaan CEDA:n hallituspuolueeksi, mutta Gil-Robles jätettiin hallituksen ulkopuolelle. Toukokuussa 1935 CEDA:n edustusta Lerroux’n hallituksessa lisättiin ja Gil-Robles nimitettiin sotaministeriksi. Hän nimitti oikeistolaisina tunnettuja kenraaleja tärkeisiin asemiin ja muun muassa siirsi Francisco Francon Marokosta Madridiin armeijan esikuntapäälliköksi. Hän ja muut CEDA:n ministerit erosivat Joaquín Chapaprietan hallituksesta joulukuussa 1935. CEDA menetti helmikuun 1936 parlamenttivaaleissa enemmistönsä vasemmistopuolueiden kansanrintamalle, vaikka säilyikin suurimpana yksittäisenä puolueena. Gil-Roblesin asema oikeisto-opposition johtajana alkoi pian järkkyä, sillä monet hänen kannattajansa menettivät uskonsa hänen liian rauhanomaisena pidettyyn politiikkaansa ja siirtyivät kannattamaan äärioikeistolaista Falangi-puoluetta. Kun Gil-Roblesin kilpailija, johtava monarkistipoliitikko José Calvo Sotelo joutui heinäkuun 1936 alussa tasavaltalaisten salamurhaamaksi, oman henkensä puolesta pelännyt Gil-Robles pakeni Ranskan Biarritziin. Hän ei siten ollut Espanjassa sisällissodan puhjetessa muutamaa päivää myöhemmin.


title: José María Gil-Robles y Quiñones

text: Sisällissodan aikana Gil-Robles tuki kansallismielisiä ja pyrki hankkimaan heille aseita Portugalista. Huhtikuussa 1937 hän ilmoitti CEDA:n lopettaneen toimintansa. Gil-Robles asui vapaaehtoisessa maanpaossa vuosina 1936–1953 sekä 1962–1964. Diktaattori Francisco Francon kuoltua vuonna 1975 hän palasi hetkeksi politiikkaan ja yritti perustaa Espanjaan kristillisdemokraattisen puolueen.


title: José María Gil-Robles

text: José María Gil-Robles voi tarkoittaa seuraavia henkilöitä:


title: Arctic Airlink

text: Arctic Airlink on Oulun, Luulajan ja Tromssan välinen lentoreitti. Oulun kaupunki, Norrbottenin maakäräjät ja Tromssan aluehallinto ovat sitoutuneet rahoittamaan lentoreittiä ainakin viideksi vuodeksi. Lentoyhteyttä operoi NextJet 33-paikkaisella lentokoneella viisi kertaa viikossa.


title: Arctic Airlink

text: Lentoyhteyttä varten perustettiin yhteisyritys Arctic Link AB. Jokainen kaupunki omistaa yrityksestä 16% ja loput 52% Norrbottenin kauppakamari. Kaupungit ovat sitoutuneet sijoittamaan vuosittain korkeintaan 5 miljoonaa Ruotsin kruunua lentoyhteyden ylläpitämiseen. Reitin tarkoituksena on edistää maiden yhteistyötä elinkeinoelämässä sekä korkeakoulujen ja tutkimuslaitosten välillä.


title: Protacanthopterygii

text: Protacanthopterygii on viuhkaeväisten kalojen ylälahko.


title: Protacanthopterygii

text: Protacanthopterygii jaetaan kolmeen lahkoon:


title: HMS Hannibal (1854)

text: HMS Hannibal oli Britannian Kuninkaallisen laivaston Albion-luokan 90-tykkinen toisen luokan linjalaiva.


title: HMS Hannibal (1854)

text: Alus tilattiin 12. maaliskuuta 1840 Woolwichin telakalta. Tilaus uudistettiin 19. kesäkuuta 1847 John Edyen suunnitelmien mukaiseksi. Sen köli laskettiin joulukuussa 1848. Aluksen tilaus uudistettiin 23. syyskuuta 1852 potkurikäyttöisenä taistelulaivana, jonka muutostyöt aloitettiin vielä samana päivänä. Alus laskettiin vesille 31. tammikuuta 1854, ja se valmistui 22. kesäkuuta.


title: HMS Hannibal (1854)

text: Alus otettiin palvelukseen 18. maaliskuuta 1854 laivasto-osaston kommodorin aluksena ensimmäisenä päällikkönään Frederick William Grey. Osaston tehtävänä oli kuljettaa 10 000 ranskalaista sotilasta Ahvenanmaalle. Myöhemmin alus siirrettiin Mustallemerelle. John Charles Dalrymple Hay vastaanotti aluksen päällikkyyden 25. tammikuuta 1855, jolloin se oli kontra-amiraali Houston Stewartin lippulaivana Mustallamerellä ja myöhemmin Välimerellä. Alus poistettiin palveluksesta 20. marraskuuta 1856 Portsmouthissa.


title: HMS Hannibal (1854)

text: Alus palautettiin palvelukseen 1. helmikuuta 1858 Portsmouthin vartioaluksena päällikkönään George Fowler Hastings. Se kuljetti Garibaldin sotilaita Italiassa ja saapui Napoliin heinäkuussa 1860. Alus muutettiin proomuksi vuonna 1874, ja se myytiin romutettavaksi 12. huhtikuuta 1904.


title: HMS Algiers (1854)

text: HMS Algiers oli Britannian Kuninkaallisen laivaston vuonna 1854 valmistunut Albion-luokan 91-tykkinen toisen luokan linjalaiva.


title: HMS Algiers (1854)

text: Alus tilattiin 3. lokakuuta 1833 Pembroken telakalta Queen-luokan 110-tykkisenä ensimmäisen luokan linjalaivana. Alus päätettiin 11. joulukuuta 1834 muuttaa 74-tykkiseksi kaksikantiseksi alukseksi, mutta Symondsin suunnittelema runkorakenne ja 110-tykkisen aluksen mittasuhteet päätettiin kuitenkin säilyttää. Suunnitelman mukaan alukselle asennettaisiin alemmalle tykkikannelle 28 kappaletta 8 tuuman ja 68 naulan 65 cwt:n tykkiä ja ylemmälle kannelle saman verran 32 naulan 56 cwt:n tykkejä. Lisäksi alusten puolikannelle ja etukannelle oli tarkoitus asentaa 16 kappaletta 32 naulan 48 cwt:n ja kaksi kappaletta 32 naulan 56 cwt:n tykkiä. Amiraliteetti päätti kuitenkin 5. helmikuuta 1839 palauttaa "Algiersin" 110-tykkiseksi alukseksi.


title: HMS Algiers (1854)

text: Aluksen tilaus uudistettiin 26. joulukuuta 1840 Plymouthin telakalta osana Albion-luokkaa. Sen köli laskettiin 90-tykkisenä toisen luokan linjalaivana 10. heinäkuuta 1840. Read, Chatfield ja Creuze tekivät uudet suunnitelmat, ja alus tilattiin 25. huhtikuuta 1847 uudelleen Devonportin telakalta pidennettynä noin kahdella metrillä Queen-luokan suunnitelmasta. Alus tilattiin uudelleen 3. elokuuta 1852 potkurialuksena. Muutostyöt aloitettiin 27. syyskuuta 1852, ja alus laskettiin vesille 26. tammikuuta 1854. Se valmistui 30. kesäkuuta, jolloin se sijoitettiin reserviin. Alukselle asennettiin ensin HMS "Megaeralla" ollut höyrykone, joka osoittautui heikoksi. Höyrykone korvattiin uudella neljä sylinterisellä höyrykoneella, joka tuotti 450 nhp:tä yhteen akseliin. Alus saavutti koeajoissa 9 solmua 1 117 ihp:llä.


title: HMS Algiers (1854)

text: Alus otettiin palvelukseen 27. toukokuuta 1854 Itämerelle joukkojenkuljetusaluksena ensimmäisenä päällikkönään Charles Talbot. Se kuljetti myöhemmin joukkoja Mustallemerelle. Toukokuussa 1855 alus osallistui Krimin sodassa Kerchin ja Jenikalen valtaukseen. Sodan jälkeen alus oli Maltalla ja tykkivenelaivueen emälaivana. Alus osallistui vuoden 1856 laivastokatselmukseen Spitheadissä. Alus poistettiin 12. joulukuuta 1862 palveluksesta Portsmouthissa, ja se myytiin 26. helmikuuta 1870 Mr. D. Cooper Scottille romutettavaksi.


title: Mikael Granvik

text: Mikael Granvik (s. 1977) on suomalainen tähtitieteen tutkija Helsingin yliopistossa ja Luulajan teknillisessä yliopistossa. Hän on ollut tutkijana myös Paikkatietokeskuksessa, jonka vastuulla on Suomeen putoavan avaruusromun seuranta. Hän on kehittänyt tilastollisia menetelmiä asteroidien tunnistamiseksi. Hänen mukaansa on asteroidi 14328 saanut nimen Granvik.


title: Carl-Gustaf Hiort af Ornäs

text: Carl-Gustaf Vilhelm ”Nalle” Hiort af Ornäs (27. helmikuuta 1911 Suomi – 7. marraskuuta 1996 Espanja) oli suomalainen sisustusarkkitehti, joka tuli 1950- ja 1960-luvulla tunnetuksi nojatuoleistaan ja muista olohuonekalusteistaan. Hänen huonekalujaan oli mukana Milanon triennaalissa vuonna 1957. Hiort af Ornäsin suunnittelemia kalusteita valmisti hänen perustamansa Puunveisto Oy Lauttasaaressa vuodesta 1945 lähtien. Pienten valmistussarjojen, kiinnostavan muotoilun ja korkean laadun ansiosta Hiort af Ornäsin huonekaluista maksetaan designhuutokaupoissa korkeita hintoja.


title: Carl-Gustaf Hiort af Ornäs

text: Hiort af Ornäs, kutsumanimeltään Nalle, opiskeli arkkitehtuuria Teknillisessä korkeakoulussa mutta ei suorittanut tutkintoa. Ennen sotia Hiort af Örnäs työskenteli Porissa Ekwallin huonekalutehtaan teknisenä johtajana. Hän asui suurimman osan elämästään Espoon Tapiolassa, jonne hän rakensi omakotitalon. Tämä Inkeri ja Erkki Linnasalmen yhdessä Hiort af Ornäsin kanssa suunnittelema ”Villa Hjort” on yhä olemassa. Hiort af Ornäs muutti viettämään eläkevuosiaan Espanjaan, jossa kuoli 1996. Espanjassa ollessaan hän suunnitteli useita rakennuksia suomalaisten suosimaan Los Pacosin lähiöön Fuengirolassa.


title: Carl-Gustaf Hiort af Ornäs

text: Hiort af Ornäs perusti Puunveisto Oy:n 1945. Ornäs kehitti tekniikoita vanerinkappaleiden taivuttamiseksi monessa eri suunnassa, jotta saatiin aikaan monipuolisia ja ergonomisia muotoja etenkin tuoleihin. Rolf Mesterton toimi sekä Hiort af Ornäsin assistenttina että Puunveisto Oy:n tehtaan yleismiehenä vuodesta 1968 alkaen. Myöhemmässä vaiheessa Hiort af Ornäs perusti Helsinkiin Nallenluola-nimisen liikkeen, jonka rakentamisessa Rolf autoi Hiort af Ornäsia. Nallenluola myi Ornäsin suunnittelemia huonekaluja aivan Nupposen liikkeen vieressä.


title: Carl-Gustaf Hiort af Ornäs

text: Puunveiston tekemiä kalusteita myi Suomessa myös lahtelainen Nupponen, jonka omistajiin kuului Hiort af Ornäsin toisen vaimon Orvokin isä Toivo Nupponen. Myös silloinen vaimo Orvokki työskenteli Nupposella samoihin aikoihin. Hiort af Ornäsin tuotantoa valmistettiin myös Ruotsissa Gösta Westberg AB:n toimesta lisenssin alaisena. Puunveisto Oy:n tuotanto, historiallisine suunnittelumateriaaleineen sekä alkuperäisine prototyyppeineen siirtyi Hiort af Ornäsin eläköidyttyä Puu Rolle Oy:lle. Puu Rolle oli Rolf Mestertonin (Hiort af Ornäsin avustuksella ja toiveesta) perustama yritys, joka käytännössä jatkoi Puunveiston yritystoimintaa uudella nimellä. Nupponen jatkoi osaltaan joidenkin mallien valmistusta, mutta Hiort af Ornäsin mielenkiinto yhteistyöhön Nupposen kanssa hiipui hiljalleen.


title: Carl-Gustaf Hiort af Ornäs

text: Hiort af Ornäsin tuotantoon kuuluu huonekaluja aina tuoleista ja sohvista senkkeihin saakka. Tunnetuin "Siesta"-nojatuoli on suunniteltu vuonna 1952. Muita Hiort af Ornäsin nojatuolimalleja ovat "Mandarin, Meloni, Tapio" ja "Rielto", sohvaryhmiä "Manhattan, Studio" ja "Pajatso". Vuonna 1971 Hiort af Ornäs suunnitteli SOK:lle muovisen "Afo"-tuolisarjan, joita näkyi paljon muun muassa Sokos-tavaratalojen kahviloissa ja muissa yleisissä tiloissa.


title: Carl-Gustaf Hiort af Ornäs

text: Hiort af Ornäs oli ruotsalaista aatelissukua. Hänen samanniminen isoisänsä, arkkitehti Carl-Gustaf Hiort af Ornäs (1845–1900) tuli Suomeen 1870-luvulla ja toimi Helsingissä rakennusurakoitsijana.


title: Carl-Gustaf Hiort af Ornäs

text: Marras-joulukuussa 2015 lahtelainen Fasetti Oy järjesti Hiort af Ornäsin tuotannosta näyttelyn "Unohdettu Ornäs" ja julkaisi seuraavana vuonna kirjan "Muotojen mestari". Fasetti on ottanut Ornäsin suunnittelemia kalusteita uustuotantoon.


title: William C. Durant

text: William Crapo "Billy" Durant oli eräs amerikkalaisen ajoneuvoteollisuuden pioneereista. Hänen katsotaan alullepanneen ajoneuvoteollisuudessa nykyisinkin yleisen käytännön, jossa holding-yhtiönä toimivan emon alaisuudessa on monta, eri automerkkejä eri hintaluokkiin valmistavaa yhtiötä. Hänen toimeksipaneminaan syntyivät tämän päivän suuryhtiöt, holding-yhtiö General Motors sekä automerkki Chevrolet.


title: William C. Durant

text: Billy syntyi yläluokkaiseen bostonilaiseen perheeseen, mm. hänen äitinsä isä, "Henry H. Crapo", oli sahatavara- ja rautatiemagnaatti ja Michiganin osavaltion kuvernööri. Billy lopetti opiskelunsa "high schoolissa" kesken ja siirtyi työskentelemään isoisänsä puutavarayhtiössä. Vuonna 1886 hän perusti ystävänsä J. Dallas Dortin kanssa "Flint Road Cart Company" -nimisen yhtiön, joka kasvoi pienestä alusta suuryhtiöksi. Vuonna 1895 parivaljakon liiketoiminta oli kasvanut koko Yhdysvallat kattavaksi ja tuolloin yhtiön nimeksi muutettiin Durant-Dort Carriage Company. Yhtiö oli hevosajoneuvojen valmistajana markkinajohtaja Yhdysvalloissa ja vaunujen mantereenlaajuista myyntiä varten Durant kehitti modernin franchising-järjestelmän esiasteena toimineen edustajien verkoston. Kun hänestä vuonna 1904 tuli Buickin johtaja, hän nosti tämän "hevosettomia vaunuja" valmistaneen yhtiön menestyksen tielle opeilla, jotka hän oli saanut vaunujen valmistuksen ja myynnin parissa. Vuonna 1908 hän perusti General Motors -yhtiön, kaikkien ajoneuvojen komponentteja valmistaneiden yhtiöidensä holdingyhtiöksi. Hyvin nopealla tahdilla GM hankki omistukseensa Buickin rinnalle Oldsmobile-, Oakland ja Cadillac -automerkkejä valmistaneet yhtiöt.


title: William C. Durant

text: Alun perin Durant suhtautui autoihin hyvin vastahankaisesti, pitäen niitä meluisina, haisevina ja vaarallisina. Vuosisadan vaihteessa alkoi kuitenkin näyttämään siltä, että näillä hevosittomilla vaunuilla olisi olemassa tähänastista suurempaa kaupallista menestystä. Skottisyntyisen David Dunbar Buickin Michiganin Detroitiin perustama Buick Motor Company oli taloudellisesti huonossa jamassa. Buickilla oli kuitenkin hallussaan suunnittelemansa OHV-moottorin patentti. Buick Motor Companyn pelastajaksi tuli sijoittaja "James H. Whiting" (1842 – 1919), joka vuonna 1904 siirsi yhtiön kotikaupunkiinsa Michiganin Flintiin ja palkkasi sen johtoon William Durantin.


title: William C. Durant

text: Vuonna 1905 Durant vei Buickin automallin, joita oli siihen mennessä valmistettu kourallinen, New Yorkin autonäyttelyyn ja palasi sieltä mukanaan 1100:n auton tilaukset. Durant teki lujasti töitä ja vuoteen 1908 saavuttaessa Buick oli Yhdysvaltain eniten myyty automerkki, ohittaen aiemmin markkinoita hallinneet Fordin, Cadillacin ja Oldsmobilen. Vuonna 1907 Durant solmi 15-vuotisen yhteistyösopimuksen kanadalaisen liikemiehen ja hevosvaunuja valmistaneen "McLaughlin Carriage Company of Canada Ltd:n" johtajan Robert Samuel McLaughlinin kanssa. Sopimuksen mukaisesti Kanadaan perustettiin McLaughlin Car Company of Canada, valmistamaan vuoden 1908 Buickin Malli F:n moottoreita ja voimansiirtolaitteita. Nämä myytäisiin Buickille omakustannehintaan. "General Motors of Canada" perustettiin 20. marraskuuta vuonna 1907. Durant perusti Detroitiin 16. syyskuuta 1908 "General Motors Holding Companyn", Durantin vaihdettua Buick Motor Co:n osakkeita McLaughlin Car Co:n osakkeisiin. McLaughlin puolestaan vaihtoi omistamiaan Buickin osakkeita GM Holding Co:n osakkeiksi ja näin Robert Mclaughlinista tuli GM:n suurin osakkeenomistaja sekä johtokunnan jäsen. Durant alkoi aktiivisesti laajentaa General Motorsin toimintaa. Erilaisin osakejärjestelyin Durant yhdisti General Motorsin alaisuuteen Oldsmobilen vuonna 1908 ja vuonna 1909 Cadillacin ja Oaklandin josta myöhemmin tuli Pontiac. Kaikkiaan GM hankki omistukseensa parin vuoden aikana yli kaksikymmentä autoja valmistavaa ja niiden valmistusta tukevaa tehdasta.


title: William C. Durant

text: Vuonna 1910 Durant teki ostotarjouksen Ford Motor Companysta, mutta GM:n rahoituksesta vastanneet pankkiirit eivät antaneet enää tälle hankkeelle tukeaan. Yhtiön kassa oli tyhjä ja sen seurauksena pankkiireista muodostettu konsortio otti itselleen määräysvallan, pakottaen Durantin lähtemään pois yhtiöstä. Durant alkoi välittömästi rakentamaan uutta yhtiötä, ja hankki omistukseensa Little-automerkin valmistusoikeudet. Littlen oli tarkoitus kilpailla Fordin T-mallia vastaan. Durant halusi kuitenkin lisää ja nopeammin. Marraskuun 3. päivänä, vuonna 1911 hän perusti Buickin entisen kilpa-ajajan ja itseoppineen autonrakentaja Louis Chevrolet:n kanssa Chevrolet Motor Car Companyn. Durantilla ja Chevroletilla oli kuitenkin autoista ja yhtiöstä sen verran erilaiset näkemykset, että heidän tiensä erkanivat vuonna 1914, Durantin ostaessa liikekumppaninsa osuuden yhtiöstä. Durant yhdisti voimansa jälleen vanhan liikekumppaninsa McLaughlinin kanssa ja vuonna 1915 he perustivat "Chevrolet Car Company of Canadan". Näiden yhtiöiden tuomien voittojen turvin Chevrolet pystyi ostamaan General Motorsin osake-enemmistön ja tätä kautta Billy Durant sai vuonna 1916 GM:n johtajanvakanssinsa takaisin.


title: William C. Durant

text: Durantin toisella johtajakaudella, vuosina 1916 – 1920, hän liitti Chevroletin osaksi General Motorsia. Hän myös hankki yhtiön omistukseen autokoreja valmistaneen Fisher Bodyn sekä kodinkoneita valmistaneen "Guardian Frigerator Companyn", jolla oli mm. vuodelta 1916 kylmäkaapin patentti. Yhtiö tuli tunnetuksi Frigidaire-tavaramerkillään. Kahdenkymmenen vuoden takaisia kokemuksiaan vaunujen valmistamisen ajoilta hyödyntäen, Durant yhdisti erilaisia osia ja komponentteja valmistavia yhtiöitä, muodostaen näitä hallinoivan holding-yhtiö United Motors Companyn. Sen johtoon hän asetti Hyatt Roller Bearing Companyn johtajan Alfred P. Sloanin. UMC:n tyttäriä olivat mm. autoteollisuuden komponentteja valmistaneet "Hyatt Roller Bearing Company" (laakerit), "New Departure Manufacturing" (laakerit), "Dayton Engineering Laboratories" (myöhemmin Delco Electronics Corporation) (autosähkö), Harrison Radiator Corporation (jäähdyttimet), "Jaxon Steel Products" ja "Perlman Rim". United Motors Co. oli alkuun itsenäinen yhtiö, toimittaen osia kaikille halukkaille ostajille, mutta vuonna 1918 se yhdistettiin suoraan GM:n alaisuuteen. Sloan nousi 1920-luvulla GM:n johtoon, hänen aikanaan GM:stä tuli maailman suurin ajoneuvojen valmistaja. Vuonna 1920 Durant joutui taas lähtemään yhiöstä, GM:n silloisen suuromistajan, kemianyhtiö DuPontin halutessa GM:n hallintaansa.


title: William C. Durant

text:
Jouduttuaan jättämään luomansa yhtiön johtajan paikan jo toistamiseen, Billy Durant alkoi rakentaa imperiumiaan vielä kerran.
Durant Motors rakennettiin Billy Durantin oppien mukaisesti yhtiöksi, jolla olisi General Motorsin tavoin tarjota auto useaan eri hintaluokkaan. Yhtiön merkkejä olivat Flint, Durant ja Star, joilla yhtiö kilpaili GM:n Buickia, Oldsmobilea, Oaklandia ja Chevroletia vastaan. William Durant hankki yhtiönsä omistukseen Connecticutin Bridgeportista kotoisin olleen, loistoautoja valmistaneen Locomobile Company of American konkurssipesän. Tämä hankinta loi Durant Motorsille mahdollisuuden kilpailla eksklusiivisten loistoautojen markkinoilla, Rolls-Royce- ja Pierce-Arrow -merkkejä vastaan. Durant Motorsilla oli läheiset suhteet Dort-, Frontenac- ja De Vaux-automerkkeihin. Star-nimellä valmistetut autot saivat vientiversioina nimen "Rugby". Vuosina 1928 – 1931 yhtiö myi hyötyajoneuvoja Yhdysvaltain ja Kanadan markkina-alueilla "Rugby Trucks" -brändin alla. Lisäksi yhtiöllä oli suunnitelmat "Princeton"-nimellä valmistettavasta autosta, joka kilpailisi Packardia ja Cadillacia vastaan, sekä "Eagle"-merkistä, joka sijoittuisi halvimman Starin ja Durantin väliin. Kumpaakaan merkkiä ei kuitenkaan laitettu tuotantoon.


title: William C. Durant

text: Alkuaan Durant Motors menestyi hyvin, kiitos siitä kuuluu William Durantin luomalle usean merkin politiikalle ja General Motorsin johdossa hankitulle kokemukselle. Vuoden 1929 pörsiromahdus vähensi kuitenkin autojen myyntiä ja yhtiön taloudellinen tilanne heikkeni nopeasti. Koska autot eivät tehneet kauppaansa, myyntipisteitä jouduttiin sulkemaan ja Durant Motorsin markkinaosuus pieneni, näin kierre oli valmis. Viimeiset yhtiön valmistamat autot, jotka olivat Duranteja-merkkisiä, rullasivat linjalta vuonna 1931. Kanadan tytäryhtiö jatkoi vielä toimintaansa nimellä Durant Frontenac, mutta Durant-etuliite poistui käytöstä saman vuoden aikana.


title: William C. Durant

text: William Durantista oli 1920-luvulla tullut merkittävä peluri Wall Streetin osakepörsissä ja vuoden 1929 pörssiromahdus vei hänen henkilökohtaisen omaisuutensa täysin nollille. Durant Motorsin kaatumisen jälkeen William ja hänen järjestyksessä toinen vaimonsa asuivat Alfred Sloanin heille järjestämässä pienessä asunnossa. William Durant oli puilla paljailla ja toimi keilaradan hoitajana Flintissä. Vuonna 1942 William sai aivoinfarktin, joka invalidisoi hänet osittain. William Durant kuoli 18. päivänä maaliskuuta vuonna 1947 ja hänet on haudattu New York Cityn Bronxissa sijaitsevalle "Woodlawn Cemetery" -hautausmaalle.


title: Daxing’anlingin prefektuuri

text: Daxing'anlingin prefektuuri (, pinyin: Dàxīng'ānlǐng Dìqū) on prefektuuri Kiinan Heilongjiangin maakunnan luoteisosassa. Se on Kiinan pohjoisin prefektuuri. Prefektuurin pinta-ala on 82 929 neliömetriä, joista 18 160 neliömetriä kuuluu virallisesti Sisä-Mongoliaan. Asukasmäärä oli 511 560 vuonna 2010. Prefektuurin hallintokeskus sijaitsee Jiagedaqin piirissä, joka on noin 550 kilometriä maakunnan pääkaupunki Harbinista luoteeseen.


title: Daxing’anlingin prefektuuri

text: Piirikuntatasolla prefektuuri jakautuu 4 hallintopiiriin ja 3 piirikuntaan seuraavasti:


title: Daxing’anlingin prefektuuri

text: Daxing'anlingin prefektuuri on erikoinen hallintoyksikkö Kiinassa. Prefektuuri kuuluu Heilongjiangin maakuntaan, mutta osat alueistaan (Jiagedaqi ja Songling) kuuluvat Sisä-Mongoliaan. Toiseksi, Kiinan virallinen hallintajako ei tunnista Huzhongin ja Xinlinin piirejä; ne kuuluvat virallisesti Human piirikuntaan. Kolmanneksi, Kiinassa jos prefektuuri ei saanut kaupungin asemaa, sen hallintokeskus sijaitsee yleensä jossain piirikunnassa tai piirikuntatason kaupungissa, mutta Daxing'anlingin hallintokeskus on Jiagedaqin piirissä.


title: Metal Gear Solid V: Ground Zeroes

text: Metal Gear Solid V: Ground Zeroes () on Kojima Productionsin kehittämä ja Konamin vuonna 2014 julkaisema toimintaseikkailu- ja hiiviskelypeli. Se on julkaistu PlayStation 3, PlayStation 4, Xbox 360 ja Xbox One konsoleille, sekä Steamin kautta Windowsille.


title: Metal Gear Solid V: Ground Zeroes

text: "Ground Zeroes" muodostaa yhdessä "in" kanssa "Metal Gear Solid V" -pelikokonaisuuden, jossa "Ground Zeroes" toimii esiosana sekä tarinallisena prologina ja "The Phantom Pain" pääosana.


title: Metal Gear Solid V: Ground Zeroes

text: Peli sijoittuu maaliskuuhun 1975, muutama kuukausi "" tapahtumien jälkeen. Pelaaja ohjaa Snakea, tunnetaan myös nimellä Big Boss (Kiefer Sutherland/Akio Ōtsuka), joka työskentelee Militaires Sans Frontièresin (lyh. MSF) kanssa soluttautuakseen amerikkalaiseen salaiseen tukikohtaan Kuubassa nimeltään Camp Omega. Tukikohta oli kerran Kuubasta ja Haitista pakeneville ihmisille tarkoitettu pakolaisleiri, jossa sijaitsee myös vanha vankila. Vankilaa käytetään epätavallisiin menetelmiin, sillä Yhdysvaltain perustuslaki ei lainopillisesti tunnusta sitä. Snaken päätehtävänä on evakuoida Paz Ortega Andrade (Tara Strong/Nana Mizuki), jolla on tietoa Cipherina tunnetusta henkilöstä; ja Ricardo ”Chico” Valenciano Libre (Antony Del Rio/Kikuko Inoue), sandinisti ja entinen lapsisotilas, jonka vangitsi Skull Face (James Horan/Takaya Hashi), puolisotilaallisen XOF-joukon komentaja, joka hallitsee Camp Omegaa. Snaken tehtävää tukevat Kazuhira ”Kaz” Miller (Robin Atkin Downes/Tomokazu Sugita) ja tri ”Huey” Emmerich (Christopher Randolph/Hideyuki Tanaka) MSF:n tukikohdasta Karibianmereltä.


title: Metal Gear Solid V: Ground Zeroes

text: Peace Walker -onnettomuuden jälkeen Paz Ortega Andrade on kadonnut ja hänen oletetaan kuolleen. Kazuhira Millerin ja Hueyn johtamana Militaires Sans Frontières keskittyy tulevaan YK:n tarkastukseen, joka epäilee heidän omaavan ydinaseen, minkä MSF päättelee olevan Cipher-organisaation yritys katkaista heidän toimintansa. Heidän valmistautumisensa keskeytyy, kun Kuubassa MSF-agentit ilmoittavat saaneensa selville Pazin olevan hengissä ja vangittuna Camp Omegassa. Tilanne mutkistuu kun Ricardo ”Chico” Valenciano Libre yrittää pelastaa hänet ja joutuu myös vangituksi. Uskoen molempien olevan vaara MSF:n turvallisuudelle, Snake lähetetään soluttautumaan Camp Omegaan ja evakuoimaan heidät tai varmistamaan että he ovat kuolleet, ja jos näin on, ottamaan selville mitä he paljastivat vangitsijoilleen. Snake tiedostaa myös Pazin pelastamisen arvon, sillä hän uskoo sen vakuuttavan Cipherin luovuttamaan, koska Paz olisi halukas keskustelemaan Cipherin toimista MSF:n kanssa.


title: Metal Gear Solid V: Ground Zeroes

text: Snake soluttautuu Camp Omegaan samalla kun salaperäinen XOF-erikoisjoukko poistuu. Hän paikantaa ja evakuoi Chicon, joka väittää Pazin kuolleen. Käyttämällä Chicon antamaa nauhoitusta, Snake ja Miller päättelevät Pazin olevan elossa ja syvemmällä leirissä. Hän hiiviskelee Camp Omegaan ja onnistuu pelastamaan myös Pazin, ja joukko pakenee MSF:n helikopterilla. Kuitenkin matkalla Mother Base -tukikohtaan, Chico huomaa, että Paziin on kirurgisesti ommeltu pommi, jolloin Snake ja MSF:n lääkintämies poistavat sen käsin. He saapuvat Mother Baseen, joka on tulessa XOF:n hyökätessä. Helikopteri laskeutuu ja Snake pelastaa Millerin, joka väittää YK:n tarkastuksen olleen pelkkä juoni ja peite XOF:n hyökkäykselle, joka tuhoaa Mother Basen. Heidän paetessaan XOF:ltä, Paz tulee tajuihinsa ja varoittaa että hänen kehossaan on vielä yksi pommi. Tajuten kohtalonsa, hän hyppää helikopterista, mutta räjähdyksen paineaalto syöksee helikopterin mereen.


title: Metal Gear Solid V: Ground Zeroes

text: Epilogissa paljastuu, että Yhdysvaltain hallitus vähätteli MSF:n tuhoa ja yritti peitellä toimiaan organisaation kanssa, kuten tekevät myös monet MSF:n asiakkaista. Hyökkäyksessä ei ole selviytyjä muita kuin Snake, Miller ja Huey.


title: Metal Gear Solid V: Ground Zeroes

text: Lopputekstien jälkeisessä kohtauksessa, joka sijoittuu ennen Snaken saapumista Camp Omegaan, XOF:n komentaja Skull Face kuulustelee Pazia ja vaatii tietää missä Cipher / Zero on, sillä Paz oli tavannut Zeron henkilökohtaisesti. Paz luovuttaa lopulta ja suostuu kertomaan Skull Facelle Zeron olinpaikan.


title: Metal Gear Solid V: Ground Zeroes

text: "Ground Zeroes" on saanut hyviä arvosteluja arvostelijoiden ja pelaajien keskuudessa.


title: 2-piperidoni

text: 2-Piperidoni eli 2-piperidinoni tai δ-valerolaktaami (CHNO) on laktaameihin kuuluva heterosyklinen orgaaninen yhdiste. Yhdistettä käytetään muiden yhdisteiden esimerkiksi polymeerien valmistamiseen.


title: 2-piperidoni

text: Huoneenlämpötilassa 2-piperidoni on väritöntä hygroskooppista kiteistä ainetta. Yhdiste liukenee erittäin hyvin veteen ja etanoliin sekä dietyylieetteriin. Myös hapot liuottavat sitä.


title: 2-piperidoni

text: 2-Piperidonia voidaan valmistaa Beckmann-toisiintumisella syklopentanonioksiimista. Toinen tapa valmistaa yhdistettä on vetysyanidin reaktio gammabutyrolaktonin kanssa ja muodostuva 4-syanovoihappo kondensoituu 2-piperidoniksi vedytyksen seurauksena.


title: 2-piperidoni

text: 2-Piperidonia käytetään orgaanisissa synteeseissä. se on esimerkiksi polyamideihin kuuluvan Nylon 5:n valmistuksen monomeeri ja Nylon %:tä valmistetaan siitä renkaanavautumispolymeroinnilla. 2-Piperidonin kuusiatominen rengasrakenne on suhteellisen pysyvä, minkä vuoksi polymeroituminen on hidasta ja vaatii initiaattoreiksi kvaternäärisiä ammoniumsuoloja.


title: Vierumäki Floorball Cup

text: Vierumäki Floorball Cup (VFC) on helsinkiläisen salibandyseuran Tapanilan Erän järjestämä salibandyturnaus tytöille. Turnausta järjestämässä ovat myös yhteistyökumppanit Vierumäki sekä opiskelijat Haaga-Helian ammattikorkeakoulun liikunnan ja vapaa-ajan koulutusohjelmasta. Opiskelijat ovat mukana vahvasti projektin suunnittelussa ja toteutuksessa.


title: Vierumäki Floorball Cup

text: Turnaus pelataan Suomen Urheiluopistolla Vierumäellä, jossa puitteet tapahtumalle on mitä parhaimmat. Pelikentät, majoitukset, ruokailut ja kaikki muu oheistoiminta on lähellä. Majoitusta löytyy myös kannustusjoukoille. Turnauksen järjestämisen taustalla oli ajatus Suomen ensimmäisestä vain tytöille suunnatusta kaudenpäätöstapahtumasta. Erilaiseksi turnauksen tekee myös monipuolinen oheistoiminta ja Suomen Urheiluopisto, jossa kaikki palvelut ovat käden ulottuvilla.


title: Vierumäki Floorball Cup

text: Ensimmäinen tytöille suunnattu Vierumäki Floorball Cup järjestettiin Suomen Urheiluopistolla 15.-17.5.2015. Tällöin mukana oli 20 F-, E- ja D-ikäistä tyttöjoukkuetta ympäri Suomen. D-tyttöjen sarjan voittajaksi selviytyi Lohjan salibandy (LoSB) ja toisen sijan jakoivat Mynämäen SBS Wirmo ja Steelers Hämeenlinnasta. E-tyttöjen sarjan voittaja oli SBS Wirmo, toiseksi ylsi Pornaisten Light Iron ja kolmanneksi sijoittui LoSB. Turnaukseen osallistui myös kolme F-tyttöjoukkuetta. He saivat turnauksesta arvokasta pelikokemusta ja heidät kaikki palkittiin. Turnauksen ohella järjestettiin muuta oheistoimintaa, joista suosituimpia olivat vesidisko, melonta sekä kaupunkisota.


title: Vierumäki Floorball Cup

text: Positiivista palautetta kerännyt turnaus saa jatkoa. Vuonna 2016 Vierumäki Floorball Cup on enemmän kuin turnaus. Kevään tapahtuma-ajankohta on 6.-8.5.2015 eli äitienpäiväviikonloppu. Tapahtumajärjestelyissä ja oheistoiminnoissa on huomioitu pelaajien lisäksi äidit, kannustusjoukot sekä muut perheenjäsenet.


title: Läkeenlahti

text: Läkeenlahti on Pirkanmaalla Ikaalisissa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kyrösjärven alueeseen. Läkeenlahti on osa Kyrösjärven lähialuetta.


title: Läkeenlahti

text: Järvi on 700 metriä pitkä, 300 metriä leveä ja sen pinta-ala on 8,3 hehtaaria. Yli puolet ympäröivistä rannoista rajautuvat peltomaahan. Itärannalla on metsäistä mäkimaata. Järveen laskee muutama pelto-oja ja sen eteläpäästä lähtee järven 150 metriä pitkä laskuoja, joka laskee vedet Kyrösjärven Sikurinlahden kupeeseen. Laskuojan yli kulkee kylätie. Soistuneeseen rantaan ei ole rakennettu montaakaan vapaa-ajan asuntoa. Järvelle johtaa teitä vain talojen pihoilta. Niille pääsee valtatieltä 3, joka ohittaa järven kilometrin etäisyydeltä.


title: Läkeenlahti

text: Läkeenlahti on yksi Kyrösjärven lähiympäristön järvistä, jotka syntyivät Kyrösjärven pinnanlaskujen vuoksi 1800-luvulla. Vesi laski niin paljon, että lahdensuun rannat kuroutuivat yhteen ja sen tilalle jäi ainoastaan järven nykyinen laskuoja.


title: Zaōn hyppyrimäki

text: Zaōn hyppyrimäki () on hyppyrimäki Yamagatassa Japanissa.


title: Zaōn hyppyrimäki

text: Zaōn hyppyrimäessä on järjestetty vuosittain kansallisia kilpailuja sen valmistumisesta asti. Vuodesta 2000 alkaen on järjestetty myös Continental Cupin kilpailuja. Vuodesta 2012 alkaen siinä on järjestetty naisten maailmancupin osakilpailuja.


title: Zaōn hyppyrimäki

text: Keväällä 2013 vanha vauhtimäki purettiin ja sen jälkeen alettiin rakentaa kokonaan uutta vauhtimäkeä samalle paikalle. Uuteen vauhtimäkeen asennettiin Ski-Line-latu-ura. Remontin yhteydessä myös alastulorinne muotoiltiin uudelleen, rakennettiin uusi hiihtohissi ja tuomaritorni sekä uusittiin hyppyrimäen valaistus. Tammikuussa 2014 järjestettiin ensimmäiset kilpailut uudessa hyppyrimäessä. Joulukuussa 2015 alastulorinteeseen asennettiin muovitus ja hyppyrimäki FIS-sertifioitiin uudelleen. Sertifioinnissa K-piste siirtyi 90 metristä 95 metriin ja HS-piste siirtyi 100 metristä 106 metriin, samalla hyppyrimäki nimettiin Kuraray Zao Schanzeksi. Vuonna 2016 HS-piste siirrettiin 103 metriin ja kesällä 2017 HS-piste siirrettiin 102 metriin.


title: Zaōn hyppyrimäki

text:
Mäkiennätyksen 103,5 metriä on hypännyt Robert Johansson.
Naisten mäkiennätyksen 106,0 metriä on hypännyt Sara Takanashi.


title: Antonio Cesaro

text: Claudio Castagnoli(s. 27. joulukuuta 1980) on sveitsiläinen showpainija, joka tunnetaan paremmin kehänimellään Cesaro (aikaisemmin Antonio Cesaro). Ennen WWE läpimurtoaan hän on esiintynyt muun muassa amerikkalaisissa Ring of Honor ja Combat Zone Wrestling promootioissa. Lokakuuhun 2015 mennessä Cesaro on voittanut WWE tag team-mestaruuden kerran ja WWE United States-mestaruuden kerran.


title: Antonio Cesaro

text: Cesaro voitti kautta aikain ensimmäisen Andre the Giant memorial battle royalin Wrestlemania XXX tapahtumassa.


title: Kaarlo Aleksanteri Suvanto

text: Kaarlo Aleksanteri Suvanto (alkuperäiseltä sukunimeltään "Horneman", 16. maaliskuuta 1887 Oulu – 16. maaliskuuta 1972) oli amerikansuomalainen pilapiirtäjä.


title: Kaarlo Aleksanteri Suvanto

text: K. A. Suvanto syntyi työnjohtajan perheeseen. Hän kävi Oulun lyseota, mutta lähti kuudennelta luokalta Helsinkiin opiskelemaan taideaineita. Opinnot Ateneumissa jäivät kuitenkin kesken. Suvanto työskenteli kuvittajana ja lehtimiehenä Pietarissa ja myöhemmin hänestä tuli sosiaalidemokraattisen "Kurikka"-pilalehden toimittaja.


title: Kaarlo Aleksanteri Suvanto

text: Vuonna 1911 Suvanto muutti Yhdysvaltoihin, joissa hänet palkattiin "Työmiehen" julkaiseman "Lapatossu"-pilalehden toimittajaksi ja piirtäjäksi. Vuonna 1912 Suvanto siirtyi kanadansuomalaisen "Väkäleuan" toimittajaksi, mutta palasi takaisin "Lapatossuun" viimeistään keväällä 1914. 1920-luvun alussa lehden nimi muutettiin "Punikiksi" ja se omaksui päälehtensä mukana kommunistisen ideologian. Toveri Tossu -nimeä käyttänyt Suvanto jatkoi lehden aputoimittajana ja piirtäjänä. Kuvan ja sanan voimin hän herjasi amerikkalaista kapitalismia, porvarillisia amerikansuomalaisia sekä maltillisempaa "Raivaaja"-lehteä. Suvanto suhtautui hyvin myönteisesti Neuvostoliittoon, mutta arvosteli ankarasti valkoista Suomea.


title: Kaarlo Aleksanteri Suvanto

text: "Punikki" sai vuonna 1936 neutraalimman nimen "Kansan Huumori", mutta sen räväkkä linja jatkui entisellään. Suvanto erosi lehden palveluksesta vuoden 1937 lopussa ilmeisen pettyneenä kommunistiseen ideologiaan. Päätökseen lienee vaikuttanut hänen Neuvostoliittoon muuttaneen poikansa kohtalo. "Pravdassa" ja muissa neuvostolehdissä työskennellyt Matti Into Suvanto oli kadonnut Stalinin puhdistuksissa ja Moskovassa käynyt äiti Evi Suvanto yritti häntä turhaan etsiä. Vuonna 1940 Kaarlo Suvanto siirtyi entisen ideologisen vihollisensa "Raivaajan" pilapiirtäjäksi herjaten ankarasti Stalinia ja Hitleriä. Hän piirsi ja kirjoitti lehteen vuoden 1941 loppuun asti ja avusti myöhemmin myös "New Yorkin Uutisia".


title: Joensuun Tiedepuisto

text:
Joensuun Tiedepuisto on perustettu vuonna 1990. Se toimii Joensuun keskustan tuntumassa Länsikadulla. Pääomistaja on Joensuun kaupunki, joka omistaa Joensuun Tiedepuisto Oy:stä 86 prosenttia.
Yhtiöllä on 24 työntekijää. Se vuokraa työ- ja kokoustiloja yritykselle ja tarjoaa asiantuntijapalveluita. Yrityshautomo-ohjelmassa on vuosittain 20–30 yritystä.
Joensuun Tiedepuisto Oy toimintamalli on nettisivujensa mukaan "vahvistaa Joensuun seudun ja maakunnan elinkeinoelämää tarjoamalla innovatiivisia toimintaympäristöjä liiketoiminnan kasvulle".


title: Joensuun Tiedepuisto

text: Tiedepuistossa oli vuonna 2015 noin 120 yritystä, suurin osa tietotekniikan ja ohjelmistoalan yrityksiä. Työntekijöitä on noin 1000. Toimitilaa on 40 000 neliötä. Tiedepuisto aloitti Louhelan koulun siipirakennuksessa vuonna 1990. Sen jälkeen samalla tontilla on tehty laajennuksia neljässä eri vaiheessa. Tiedepuistossa on tiloja myös Itä-Suomen yliopistolla, Karelia-ammattikorkeakoululla, Itä-Suomen liikuntaopistolla ja Puolustusvoimien palvelukeskuksella.


title: Underworld: Next Generation

text: Underworld: Next Generation (myös nimellä Underworld 5) on Anna Foersterin vuonna 2016 julkaistava toimintatrilleri. Se on viides "Underworld"–elokuvasarjan osa.


title: Underworld: Next Generation

text: "Underworld: Next Generationin" julkaisupäiväksi on ilmoitettu 21. lokakuuta 2016.


title: Micheal Ferland

text: Micheal Ferland (s. 20. huhtikuuta 1992) on kanadalainen jääkiekkoilija, joka pelaa NHL-seura Carolina Hurricanesissa. Hän on Flamesin viidennen kierroksen varaus . Ferland debytoi NHL:ssä vuonna 2014 ja hänestä tuli fyysisen pelinsä vuoksi fanien suosikki pudotuspeleissä ottelusarjassa Vancouver Canucksia vastaan.


title: Micheal Ferland

text: 17-vuotiaana Ferland liittyi WHL-joukkue Brandon Wheat Kingsiin. Hän teki yhdeksän maalia ja 28 tehopistettä 61 ottelussa kaudella 2009–2010. Pudotuspeleissä hän pelasi 15 ottelua, jonka lisäksi pelasi vielä viidessä Memorial Cup -ottelussa. Calgary Flames varasi hänet viidennellä kierroksella 133. pelaajana. Ferland pelasi vielä kahden kauden ajan Wheat Kingsissä, jossa teki kaudella 2010–2011 56 pistettä ja kaudella 2011–2012 sijoittui WHL:n pistepörssin yhdeksänneksi tehtyään yhteensä 96 tehopistettä.


title: Micheal Ferland

text: Ferlandin ammattilaisura alkoi kaudella 2012–2013, kun Flames siirsi hänet AHL-farmiseuraansa Abbotsford Heatiin kauden aluksi. Hän oli kuitenkin huonossa kunnossa saapuessaan joukkueen harjoitusleirille ja seitsemän pelatun ottelun jälkeen hänet tiputettiin ECHL:ään Utah Grizzliesiin, josta kolme ottelua myöhemmin hänet palautettiin takaisin Brandon Wheat Kingsiin. Ferland pysyi Wheat Kingsissä vain hetken aikaa ennen kuin hänet kaupattiin Saskatoon Bladesiin, jonka jälkeen hän 20-vuotiaana lannistui ja mietti jääkiekon lopettamista kokonaan. Hänellä oli kuitenkin keskeinen rooli, kun Blades voitti 18 peräkkäistä ottelua ja oli Memorial Cupin isäntäjoukkue.


title: Micheal Ferland

text: Flames työskenteli Ferlandin kanssa ja yritti ohjata häntä urallaan eteenpäin. Kauden 2012–2013 aikana valmentaja Bob Hartley yhdessä entisen NHL-pelaaja Gino Odjickin kanssa auttoivat Ferlandin siirtymistä ammattilasjääkiekkojoukkueeseen. Ferland palasi kaudella 2013–2014 takaisin Abbotsfordiin kymmenen kiloa kevyempänä, kuin edellisellä kaudella. Hän teki 18 pistettä 25 pelissä ennen kuin joutui 12. joulukuuta 2013 jäämään polvivamman vuoksi loppukaudeksi sivuun pelaavasta kokoonpanosta. Ennen loukkaantumista Ferlandia pidettiin todennäköisenä nostettavaksi Calgaryn NHL-kokoonpanoon


title: Micheal Ferland

text: Palattuaan loukkaantumisen jälkeen Flamesin harjoitusleirille ennen kautta 2014–2015 Ferland jatkoi joukkueen valmentajien vakuuttamista sekä maalintekotaidoillaan että fyysisellä pelillään. Hän ei kuitenkaan saanut aloittaa kautta NHL:ssä, vaan hänet lähetettiin farmiin Adirondack Flamesiin. Hän johti Adirondackia neljällä maalilla ja viidellä syöttöpisteellä yhdeksässä pelissä, kun hän sai Mikael Backlundin loukkaannuttua kutsun NHL:n puolelle 30. lokakuuta 2014. Hän teki NHL-debyyttinsä seuraavana yönä Flamesin 4–3 -voitossa Nashville Predatorsia vastaan. Hän kuitenkin loukkaantui ottelussa Anton Voltšenkovin taklattua häntä kyynärpäällä päähän. Ferland joutui olemaan kahdeksan ottelua sivussa tämän jälkeen. Voltšenkov sai taklauksestaan neljän ottelun pelikiellon. Ferland sai ensimmäisen pisteensä NHL:ssä 22. marraskuuta 2014 syötettyään Josh Joorisin maalin 5–4 -voitossa New Jersey Devilsistä. Ferland pelasi kymmenen ottelua Calgaryssa ennen kuin hänet lähetettiin takaisin Adirondackiin. Myöhemmin hän sai uudelleen kutsun Calgaryyn ja teki ensimmäisen maalinsa iskiessään 52 -voittoon päättyneen ottelun voittomaalin Nashville Predatorsin maalivahti Carter Huttonin ohitse 29. maaliskuuta 2015.


title: Micheal Ferland

text: Yhteensä Ferland teki kauden aikana NHL:ssä kaksi maalia ja viisi tehopistettä 26 pelaamassaan ottelussa. Pudotuspeleissä Ferlandin fyysinen pelaaminen teki hänestä fanien suosikin ensimmäisellä kierroksella ottelusarjassa Vancouver Canucksia vastaan. Hänen kamppailunsa Canucksin puolustaja Kevin Bieksan kanssa olivat keskipisteessä sarjassa. Bieksa yritti vähätellä Ferlandin vaikutusta häneen kutsumalla häntä "merkityksettömäksi". Ferlandilla oli kuitenkin merkittävä vaikutus ottelusarjan päättäneessä kuudennessa pelissä Calgaryssa. Canucks johti ottelua 3–0 jo ennen kuin ottelussa oli kymmentäkään minuuttia pelattu. Ferland aloitti Calgaryn kirin ohjaten ensimmäisessä kavennusmaalissa Matt Stajanin syötön maaliin. Ottelun päätteeksi hän iski vielä 7–4 -maalin Vancouverin tyhjään maaliin ja tiputtamalla näin Vancouverin pudotuspeleistä. Kauden päätteeksi hän solmi Flamesin kanssa kaksivuotisen jatkosopimuksen, jonka arvo oli 1,65 miljoonaa dollaria.


title: Micheal Ferland

text: Kesäkaudella ennen kautta 2012–2013 Ferlandia syytettiin pahoinpitelystä sekä törkeästä pahoinpitelystä seurauksena baaritappelusta Cochranessa Albertassa. Kesällä 2014 tuomaristo vapautti hänet syytteistä toteamalla, että hän toimi itsepuolustuksena sen jälkeen, kun häntä oli ensin lyöty.


title: Micheal Ferland

text: Lain ja ammattilaisuuden kanssa käytyjen kamppailujen lisäksi Ferland on taistellut myös alkoholismia vastaan. Lopulta hän pääsi alkoholista eroon valmentaja Bob Hartleyn ja myös itse alkoholismista kärsineen joukkuetoveri Brian McGrattanin avulla. Ferland itse tuki myös pitkäaikaista tyttöystäväänsä Kayleighiä ja Flamesin farmiliigan valmentaja Mike Thompsonia sekä piti juhlat oltuaan vuoden raittiina 27. maaliskuuta 2015. Kaksi päivää sen jälkeen hän teki ensimmäisen NHL-maalinsa. Vuoden merkkipaalun jälkeen valmentaja Hartley totesi ylpeytensä Ferlandin avautumisesta sekä hoitoon hakeutumisesta, kun hän oli huomannut ongelmansa.


title: S3RL

text: Jole Hughes, tunnetaan paremmin hänen taiteilijanimeltään S3RL (lausutaan SERL), on australialainen DJ, tuottaja ja muusikko, joka on kotoisin Brisbanesta, Queenslandista.


title: Brix Smith Start

text: Brix Smith Start (s. 12. marraskuuta 1962) on yhdysvaltalainen muusikko. Hän toimii Ultimate Shopper -ohjelman päätuomarina. Hän on muoti-ikoni.


title: Brix Smith Start

text: Hän omistaa miehensä Philip Startin kanssa muotiliikkeitä.


title: Dylan DeMelo

text: Dylan DeMelo (s. 1. toukokuuta 1993) on kanadalainen jääkiekkoilija, joka pelaa NHL-seura San Jose Sharksin organisaatiossa. Hän on San Josen kuudennen kierroksen varaus .


title: Dylan DeMelo

text: DeMelo pelasi neljän kauden ajan vuosina 2009–2013 juniorikiekkoa Ontario Hockey Leaguessa, jossa teki 25 maalia ja 100 syöttöpistettä eli yhteensä 125 tehopistettä 218 ottelussa. Hän sai myös 220 rangaistusminuuttia.


title: Dylan DeMelo

text: 20. huhtikuuta 2012 DeMelo solmi San Jose Sharksin kanssa tulokassopimuksen. Hän debytoi NHL:ssä 17. lokakuuta 2015 ottelussa New York Islandersia vastaan.


title: Antti Palva

text: Lauri Antti Juhani Palva (s. 28. marraskuuta 1933 Porvoo) on suomalainen lääkäri ja professori emeritus.


title: Antti Palva

text: Palvan vanhemmat olivat lääninrovasti Lauri Ilmari Plava ja Aili Elisabeth Tyni. Hänen puolisonsa vuodesta 1957 on kotitalousopettaja Ritva Impi Rinne. Ylioppilaaksi Palva tuli Riihimäen lyseosta 1952 ja lääketieteen lisensiaatiksi hän valmistui 1959.


title: Antti Palva

text: Palva toimi Oulun yliopiston korva-, nenä- ja kurkkutautiopin professorina vuodesta 1975 vuoteen 1994. Hänen tutkimusalojaan ovat olleet kuulontutkimus, välikorvan patologia ja sisäkorvan biokemia. Hän on kehittänyt korvaleikkausmenetelmiä.


title: Antti Palva

text: Palvan veli on professori Heikki Palva.


title: Ben Hutton

text: Ben Hutton (s. 20. huhtikuuta 1993) on kanadalainen jääkiekkoilija, joka pelaa NHL-seura Vancouver Canucksissa. Hän on Canucksin viidennen kierroksen varaus .


title: Ben Hutton

text: Yliopistouransa jälkeen Hutton siirtyi 16. maaliskuuta 2015 kaksivuotisella tulokassopimuksella Vancouver Canucksiin. Hän pelasi kauden 2014–2015 lopun Canucksin AHL-farmiseura Utica Cometsissa.


title: Ben Hutton

text: 5. lokakuuta 2015 Hutton valittiin kautensa NHL:n puolella aloittavien pelaajien joukkoon, vaikka hänen olikin tarkoitus aloittaa kautensa AHL:ssä Utica Cometsissa. Hutton teki debyyttinsä 7. lokakuuta 5–1 -voitossa Calgary Flamesia vastaan ja sai ottelussa myös uransa ensimmäisen tehopisteen syötettyään Jannik Hansenin tekemän ottelun avausmaalin.


title: China Mobile

text: China Mobile on kiinalainen valtio-omisteinen pörssiyhtiö ja maailman suurin matkapuhelinoperaattori. Yrityksellä on yli 800 miljoonaa asiakasta ja sen markkinaosuus on 60 prosenttia kotimaan markkinoilla.


title: Anthony Bitetto

text: Anthony "Tony" Bitetto (s. 15. heinäkuuta 1990) on yhdysvaltalainen jääkiekkoilija, joka pelaa NHL-seura Nashville Predatorsin organisaatiossa. Predators varasi hänet numerolla 168 .


title: Anthony Bitetto

text: 29. maaliskuuta 2012 Bitetto ja Nashville Predators solmivat kahden vuoden tulokassopimuksen. Bitetto aloitti ammattilaisuransa vuonna 2012 pudotuspeleissä Milwaukee Admiralsin riveissä.


title: Anthony Bitetto

text: Kolmannella täydellä ammattilaiskaudellaan 2014–2015 Bitetto oli Milwaukeen puolustajista paras pisteentekijä. 17. tammikuuta 2015 Bitetto kutsuttiin NHL:n puolelle tekemään NHL-debyyttiä Detroit Red Wingsiä vastaan ottelussa, jonka Detroit voitti lukemin 5–2.


title: Oksskolten

text: Oksskolten on Nordlandin läänin korkein vuori, Hemnesin kunnassa, Norjassa. Huipun korkeus merenpinnan tasosta on 1 916 metriä. Se on osa Skandeihin kuuluvaa Okstindanin vuoristoa.


title: Suliskongen

text: Suliskongen (myös Sulitjelmakongen) on Nordlandin läänin toiseksi korkein vuori, Fausken kunnassa, Norjassa. Huipun korkeus merenpinnan tasosta on 1 908 metriä. Se on osa Skandien vuoristoa ja sijaitsee lähellä Ruotsin rajaa.


title: Pankajärvi (järvi)

text: Pankajärvi on Lieksan reitin järvi Lieksassa. Se on 12 km pitkä ja laskee Lieksanjokea Pieliseen.


title: Bangkok Airways

text:
Bangkok Airways ("Bangkok Airways Public Company Limited") on alueellinen lentoyhtiö, joka lentää lentoja Thaimaasta eri puolille Aasiaa: Bangladeshiin, Kambodžaan, Kiinaan, Hong Kongiin, Laosiin, Malediiveille, Burmaan, Intiaan ja Singaporeen. Yhtiö aloitti toimintansa vuonna 1968 nimellä Sahakol Air, mutta on toiminut vuodesta 1989 nimellä Bangkok Airways. Yhtiön pääkenttänä toimii Suvarnabhumin kansainvälinen lentoasema.
Heinäkuussa 2016:


title: Pankajärvi

text: Pankajärvi on kylä Lieksassa. Siellä on kivikautinen asuinpaikka. Pankajärven halki kulkee Rukajärven tie.


title: Martti Pellinen

text: Martti Mikael Pellinen (28. elokuuta 1919 Lapinlahti – 8. toukokuuta 2002 Kuopio) oli suomalainen kirjailija.


title: Martti Pellinen

text: Pellinen asui vuodesta 1955 Kuopiossa.


title: Nicolas Sinebrychoff

text: Nicolas Sinebrychoff (17. heinäkuuta 1856 Helsinki – 21. heinäkuuta 1896 Espoo) oli venäläistä sukua ollut suomalainen liikemies ja kauppaneuvos, joka toimi sukunsa omistaman Sinebrychoffin panimon toimitusjohtajana vuosina 1878–1886.


title: Nicolas Sinebrychoff

text: Nicolas Sinebrychoff oli vanhemmalla iällä naimisiin menneen upporikkaan kauppaneuvos Pavel Sinebrychoffin vanhempi poika. Häntä valmennettiin perheyrityksen johtoon lähettämällä hänet nuorena opintomatkoille eri Euroopan maihin ja lyypekkiläisen kauppahuoneen palvelukseen. Hän tuli Sinebrychoffin panimon palvelukseen vuonna 1875. Jo kolme vuotta myöhemmin 79-vuotias Pavel Sinebrychoff luovutti toimitusjohtajan tehtävät 22-vuotiaalle pojalleen Nicolakselle. Panimo menestyi hänen johdossaan hyvin ja uusi viinanpolttimo valmistui vuonna 1880. Nicolas Sinebrychoff joutui luopumaan toimitusjohtajan tehtävästä vuonna 1886 sairastuttuaan tuberkuloosiin. Perheyritys muutettiin vuonna 1888 osakeyhtiöksi, jonka johtoon tuli hänen nuorempi veljensä Paul Sinebrychoff. Nicolas oli vielä lyhyen aikaa yhtiön hallituksen jäsenenä ja viimeeksi sen tilintarkastajana. Hän sai 1891 kauppaneuvoksen arvonimen. Kuollessaan tuberkuloosiin vuonna 1896 hän oli pahasti velkaantunut. Hän oli joutunut jo vuonna 1888 panttaamaan omistamansa Sinebrychoff Ab:n osakkeet äidilleen Anna Sinebrychoffille lainaa vastaan.


title: Nicolas Sinebrychoff

text: Nicolas Sinebrychoff harrasti purjehdusta ja kuului pursiseura Nyländska Jaktklubbeniin (NJK). Seuran ensimmäinen paviljonki rakennettiin vuonna 1881 Mössenholmenin saarelle, Sinebrychoffin perheen Espoossa omistaman Hagalundin kartanon maille. Nicolas Sinebrychoff maksoi vuonna 1885 paviljongin siirron Helsingin edustalle Valkosaareen, jossa seura edelleen toimii. Tästä hyvästä hänet valittiin vain 28-vuotiaana NJK:n historian nuorimmaksi kommodoriksi. Hän toimi seuran kommodorina vuosina 1885–1889 ja 1892–1893. Vuonna 1886 Sinebrychoff lahjoitti seuralle kiertopalkinnoksi Pietarissa teettämänsä maljan, niin sanotun Sinebrychoffin pokaalin, joka on edelleen käytössä. Se on nykyään Kruunuvuorenselällä käytävän Nicolas Sinebrychoff Challenge -nimisen purjehduskilpailun palkintona.


title: Nicolas Sinebrychoff

text: Nicolas Sinebrychoffin puoliso oli vapaaherratar Anna Nordenstam, vaikutusvaltaisen senaattori Johan Mauritz Nordenstamin tytär. Heillä ei ollut lapsia ja Anna Sinebrychoff oli kuollessaan vuonna 1944 Suomen viimeinen Sinebrychoff.


title: Nicolas Sinebrychoff

text: Nicolas Sinebrychoff omisti vuodesta 1890 eteläisessä Espoossa Björnholmin eli Karhusaaren tilan, joka lohkaistiin hänen veljensä perimän Hagalundin kartanon maista. Hän rakennutti sinne arkkitehti K. A. Wreden suunnitteleman huvilan (ns. Sinebrychoffin huvila), joka on nykyään Espoon kaupungin omistama Karhusaaren taidekeskus.


title: Anna Puranen

text: Anna Elina Puranen (28. elokuuta 1885 Rautalampi – 13. huhtikuuta 1964 Tervo) oli suomalainen filosofian maisteri, lyseon lehtori, rehtori ja runoilija.


title: Anna Puranen

text: Purasen vanhemmat olivat maanviljelijä Herman Puranen ja Amalia Korhonen. Hän pääsi ylioppilaaksi Kuopion yhteiskoulusta vuonna 1905 ja valmistui Helsingin yliopistosta filosofian kandidaatiksi 1910 ja maisteriksi 1920. Hän toimi Porin tyttölyseossa suomen kielen, historian ja uskonnon opettajana 1914–1921, suomen kielen vanhempana lehtorina 1921–1952 ja oli rehtorina 1937–1939.


title: Ryysyranta

text: Ryysyranta voi tarkoittaa ainakin seuraavia:


title: Jari Vikiö

text: Jari Vikiö on suomalainen asianajaja ja Borenius Asianajotoimisto Oy:n senior partner. Hän on osallistunut lukuisiin kotimaisiin ja rajat ylittäviin yrityskauppoihin sekä toimii neuvonantajana pääomasijoitukseen ja yrityskauppoihin liittyvissä kysymyksissä. Lisäksi hänellä on lukuisia hallitusjäsenyyksiä erilaisissa portfolioyhtiöissä.


title: Janne Kettunen

text: Janne Alex Kettunen (s. 11. elokuuta 1994 Lappeenranta) on suomalainen jääkiekkoilija, joka pelaa Mestis-joukkue Imatran Ketterässä. Hän on pelipaikaltaan keskushyökkääjä, mutta osaa pelata myös laidassa.